amanoisuno/poet huggingface dataset:
咸亨殿宴近臣諸親柏梁體（題從《全唐詩》） 高宗皇帝李治
（帝即高宗皇帝李治皇太子即章懷太子李賢霍王元軌高祖第十四子，封霍王，垂拱四年卒相王輪即睿宗皇帝李旦戴至德相州安陽人，歷官西臺侍郎、同東西臺三品，轉戶部尚書，遷尚書右僕射。儀鳳四年卒來恒揚州江都人，上元中官至黃門侍郎、同中書門下三品薛元超）屏欲除奢政返淳。（帝）叨恩監守戀晨昏。（皇太子）聖德無爲同混元。（霍王元軌）長歡膝下鎮承恩。（相王輪）天皇萬福振長源。（右僕射戴至德）策蹇叨榮青瑣門。（黃門侍郎來[恒]〖嘗〗）鵷池濫職奉王言。（中書侍郎薛元超）（《冊府元龜》卷一一○《帝王部·宴享二》）（按：《冊府元龜》又云：「自餘羣臣，以次繼作。」知所錄尚未完。《全唐詩》卷二據《玉海》僅錄存高宗一句，餘皆失收。）。
五言過樓巖寺 高宗皇帝李治
旋騼登雪嶺，飛斾駐香城。路盤高下騎，峰廻出沒旌。雲衣縫澗戶，霞綺織山楹。颺剎移虹影，攜風引梵聲。岫馥鑪煙合，巖懸疊溜縈。空結籠檐網，虛谷響臺鈴。簇野千叢暗，長河一帶明。散望禪林外，方弘拯溺情。（見清胡聘之纂《山右石刻叢編》卷五。參北京圖書館藏石刻拓本。）（按：詩末原署「咸亨三年十一月八日」。爲武后時所刻。胡聘之謂刻石在蒲州府東南十五里，「河東縣文林郎韓懷信書」。）。
守歲 高宗皇帝李治
今宵冬律盡，來朝麗景新。花餘凝地雪，條含煖吹分。綬吐芽猶嫩，冰臺已鏤津。薄紅梅色冷，淺綠柳輕春。送迎交兩節，暄寒變一辰。（見上海圖書館藏明抄本宋蒲積中《古今歲時雜詠》卷四一）（按：《全唐詩》卷二收本詩有缺文，今重錄。）。
湖州精舍寺詩 高智周
院古□□□。（見宋談鑰《嘉泰吳興志》卷二十）（按：余所據《吳興志》爲嘉業堂刊本，適有殘缺，俟得善本補足之。）。
道鏡　善導
。
修西方十二時 一 道鏡　善導
平旦寅，被衣出戶整心神。合掌焚香請極樂，慇懃遙禮紫金身。
修西方十二時 二 道鏡　善導
日出卯，不應念佛論多少。安在專心擊一緣，勿爲妄境相侵擾。
修西方十二時 三 道鏡　善導
食時辰，念佛先須伏我人。若將念佛恃人我，何始何成淨土因。
修西方十二時 四 道鏡　善導
禺中巳，進修淨土須決志。如喰甘露自知甜，且莫謗人道不是。
修西方十二時 五 道鏡　善導
正南午，想念吾師如目覩。無邊業障自然消，豈要云爲枉辛苦。
修西方十二時 六 道鏡　善導
日昳未，浩浩生死誠堪畏。不取西方迷疾門，塵沙劫海須沉墜。
修西方十二時 七 道鏡　善導
晡時申，急急須持淨土因。闐健不能懃念佛，一朝虛作世間塵。
修西方十二時 八 道鏡　善導
日沒酉，想知光景何能久。看看無常即到來，莫教佛字離心口。
修西方十二時 九 道鏡　善導
黃昏戌，勿使身心多過失。十惡雖然亦往生，何如上品蓮開疾。
修西方十二時 十 道鏡　善導
人定亥，深心念佛真三昧。十地高人尚爾修，將知不信寧非罪。
修西方十二時 十一 道鏡　善導
夜半子，朝朝念佛常如此。皆乘蓮華一往生，從茲決定無生死。
修西方十二時 十二 道鏡　善導
雞鳴丑，壯盛俄然即衰朽。忙忙剎海更無親，唯有彌陀獨招手。。
修西方十勸 一 道鏡　善導
勸君一，長時念佛須真實。歸依佛語莫生疑，制護心猿無放逸。
修西方十勸 二 道鏡　善導
勸君二，唯思念佛無餘事。澄心決定願西方，臨終自見如來至。
修西方十勸 三 道鏡　善導
勸君三，念佛先須斷愛貪。臨終心淨見如來，似月清光照碧潭。
修西方十勸 四 道鏡　善導
勸君四，莫令念佛心移志。臨終極樂寶華迎，觀音勢至俱來至。
修西方十勸 五 道鏡　善導
勸君五，莫辭念佛多辛苦。思惟長劫生死輪，更向何人求出路。
修西方十勸 六 道鏡　善導
勸君六，念佛時中恒相續。假使不念順凡情，何日得離生死獄。
修西方十勸 七 道鏡　善導
勸君七，念佛莫令三業失。專專敬禮願西方，去見彌陀無上日。
修西方十勸 八 道鏡　善導
勸君八，教修念佛牟尼法。應須遵奉本師言，命盡得往彌陀剎。
修西方十勸 九 道鏡　善導
勸君九，念佛真心爲上首。臨終化佛共來迎，七寶蓮華隨願誘。
修西方十勸 十 道鏡　善導
勸君十，念佛常須心口急。思量業海苦輪深，生死忙忙悔難及。（以上二十二首均見《大正新修大藏經》第四十七冊唐道鏡、善導共集《念佛鏡》。參《續藏經》本）。
王拊
。
別故人賦得淩雲獨鶴 王拊
單嘶淩碧霧，風颺入青雲。九臯空顧侶，千里會離羣。望海飛恒急，摩天影詎分？欲知淒斷意，琴裏自當聞。（《文苑英華》卷二八五）。
詠霜朝城上烏 王拊
霜旦早暉通，城烏漸颺空。聲喧高疊（疑）外，曲韻楚琴中。樓寒映曉日，竿迥噪朝風。雖狎金墉上，獨（一作「猶」）畏虎賁弓。（同書卷三二八）（按：王拊事跡不詳。《英華》錄前詩於王胄詩後，駱賓王前，錄後詩於楊師道詩後，李嶠詩前，因知爲初唐人。）。
古意 顏曹
逶迤臨雲雨，蛾眉戲瓊（一作「瑤」）臺。對酒自嬌笑，君王肯下來。擊鼓雷闐闐，選妓紛呈才。錫宴池上子，精魄辭不迴。指日窮所樂，豈知殷運開。孤舟一遙放，曾構成塵埃。（見《文苑英華》卷二○五）（按：《文苑英華》卷三○六收顏胄《適意》一首，《全唐詩》卷七七六收入。疑胄、曹爲一人，惜其事跡無考，無以定奪。）。
讚觀音勢至二菩薩（題擬） 釋岸
觀音助遠接，勢至輔遙迎。寶瓶冠上顯，化佛頂前明。俱遊十方剎，持華候九生。願以慈悲手，提獎共西行。（《宋高僧傳》卷十八《唐岸禪師傳》，宋王日休《龍舒增廣淨土文集》卷五作「惟岸」）。
句 劉仁軌
天將富外翁。（《白氏長慶集》卷三四《自題酒庫》注引劉仁軌詩。）。
魏玄同
。
流所贈張錫 魏玄同
黃葉因風下，甘從洛浦隈。白雲何所爲，還出帝鄉來。（見《十萬卷樓叢書》本皎然《詩式》卷三）（按：此詩作者原署作「韋玄同」。張錫，《舊唐書》卷八五有傳附其叔張文瓘傳後，則天時爲相，約卒於睿宗時。檢初唐史傳，無韋玄同其人。魏玄同曾配流嶺外，與張錫恰同時，「韋」、「魏」讀音又極相近，因知此詩應爲魏玄同作，作韋玄同爲音近而誤。《全唐詩》卷九九誤作章玄同詩，今移正。）。
幽蘭之歌 楊炯
幽蘭生矣，于彼朝陽。含雨露之津潤，吸日月之休光。美人愁思兮，採芙蓉於南浦；公子忘憂兮，樹萱草於北堂。雖處幽林與窮谷，不以無人而不芳。（《楊盈川集》卷一《幽蘭賦》附）。
竹（題擬） 楊炯
森然幾竿竹，密密茂成林。半室生清興，一窗餘午陰。俗物不到眼，好書還上心。底事忘覊旅，此君同此襟。（見《全芳備祖後集》卷十六「竹韻」。）。
聞楊炯幽蘭之歌作（題擬） 趙元淑
昔聞蘭葉據龍圖，復道蘭林引鳳雛。鴻歸燕去紫莖歇，露往霜來綠葉枯。（《楊盈川集》卷一《幽蘭賦》附）。
獨鶴篇 劉希夷
西山日沒人獨歸，東江月明鶴孤[飛]（非）。秋風四起聲切切，邊心一聽淚[霏霏]（非非）。嵩嶽靈泉搖玉羽，蓬丘仙霧下金衣。自[憐]（拎）流落煩歲暮，唯有悲涼人事非。（見伯二六八七卷）。
初度嶺過韶州靈鷲廣果二寺其寺院相接故同詩一首 劉希夷
五嶺分鳶徼，三天峙鷲峰。法堂因嶂起，香閣與巖重。寒水千尋壑，禪林萬丈松。日將輕影殿，風閑響傳鐘。佛帳珠幡繞，經函寶印封。野鳴初化鶴，岸上欲降龍。北牖泉埃散，南階石癬濃。淨花山木槿，真蒂水芙蓉。古塔留奇制，殘碑紀勝蹤。一音三界路，十善百靈恭。流竄同飄蘀，登臨蹔杖笻。攝衣趨福地，跪膝對真容。忽似毗耶偈，還如舍衛逢。宿心常懇懇，爾日更顒顒。苦業暥前際，危光迫下舂。已知空假色，猶念吉除凶。覆護如無爽，歸飛庶可從。。
江上覊情 劉希夷
獨下三江路，飄如一葉浮。臥查冲險洑，欹樹壓平流。岸枝時冒挽，潬沙或礙舟。出沒見帆影，遠近聞棹謳。浦花春似雪，江氣曉如秋。白雲乖帝里，舟徼（下缺。以上二首均見伯二六七三卷）（按：以上二詩原收於劉希夷《北邙篇》之次，疑亦爲其所作，姑收希夷下，俟考。）。
謁諸葛祠 劉希夷
孤雲何其高，明月不可繫。灼灼抱此心，與世自涇渭。釋來從所歡，感亂亦歔欷。咨惟今之人，竊國未云耻。白首入吳市，秋風恐燕水。區區袁與曹，等是刺客耳。而我於其間，秉義不敢墜。袁音回衡飈，清義動幽邃。天心固難亮，吾獨信所履。溶溶日間雲，漠漠點寒砌。饑鼯墮蒼瓦，澹薄公所憇。靜然想英姿，孤懷亦差𢠢。（《道藏輯要》本明諸葛曦基輯《漢丞相諸葛忠武侯集》卷十二。）。
樂道歌（一作《了元歌》） 仁儉
[修]（問）（從《燈錄》改）道道無可修，問法法無可問。違人不了性（一作「色」）空，智者本無違順（一作「悟者無逆順」）。八萬四千法門，至理不離方寸。不要（一作「用」）廣學多聞，不要辯才聰隽。識取自家城郭，莫謾遊他州（一作「尋他鄉」）郡。（《燈錄》二句在「不用」二句前）煩惱即是菩提，淨花（一作「華」）生於泥糞。若有人求問答（一作「人來問我若爲」），誰（一作「不」）能共他講（一作「伊談」）論。不知月之大小，亦不知（一無「亦」字，「知」作「管」）歲之餘閏。（《燈錄》二句在「煩惱」二句前）辰時以（一作「寅期用」）粥充饑，仲（一作「齋」）時更飡（一作「飱」）一頓。今日任運騰騰，明日騰騰任運。心中了了總知，只沒（一作「且作」）佯癡縛鈍。（見影印日本花園大學藏南唐靜、筠二僧撰《祖堂集》卷三。注「一作」者，爲《四部叢刊三編》影宋本宋釋道原撰《景德傳燈錄》卷三十之異文。）。
武三思席上詠綺娘（題擬） 魏元忠
傾國精神掌上身，天風驚雪上香裀。須臾舞徹《霓裳曲》，騃卻高堂滿座人。（《新編分門古今類事》卷二引《甘澤謠》）。
武三思席上詠綺娘（題擬） 蘇焜
紫府開樽召衆賓，更令妖艷舞紅裀。曲終獨向筵前立，滿眼春光射主人。（《新編分門古今類事》卷二引《甘）（澤謠》）。
聽《華嚴》詩（幷序） 武則天
法席開廣方，緇徒滿勝筵。聖衆隨雲集，天華照日鮮。座分千葉華，香引六銖烟。鐘聲聞有頂，梵響韻無邊。一音宣妙義，七處重弘宣。唯心明八會，滌慮體三禪。既悟無生滅，常欣佛現前。（《卐續藏經》本唐釋法藏《華嚴經傳記》卷三《智儼傳》爲永昌元年作。）。
賜姚崇 武則天
依依柳色變，處處春風起。借問向鹽池，何如遊滻水？（見胡聘之《山右石刻叢編》卷五高宗《過樓巖寺》詩附韋元晨《六絕紀文》引。作於長安二年。時姚崇按察蒲州鹽池事返，賜以此詩。題據韋文擬。）。
五言和波崙師登佛授記閣一首 武三思
帝宅開金地，神州列寶坊。龍宮橫霧術，鴈塔亘霞莊。窈窕分千仞，參差聳百常。繡櫺懸疊檻，畫拱映雕梁。寶座開千葉，金繩下八行。青龍浮剎柱，白馬對祠場。樹踊金銀色，蓮開日月光。東西分閈廡，左右控池隍。瑞葉擎朝露，祥花送晚香。天衣隨劫拂，仙梵逐風揚。忽有三空士，來宣七覺芳。銀函承寶帙，玉札下琱章。闢牖青雲外，披軒紫□傍。山川橫地軸，辰象麗天[□。□□□□□，□]繩待慈航。（日本藏唐抄本《唐詩卷》，日本大阪市立美術館編《唐抄本》影印本）。
九成宮山 韋承慶
有水魚爭樂，無人鳥共歌。（見《吟窗雜錄》卷三七）。
神龍中自容山追入上詩 權龍襄
無事向容山，今日向東都。陛下敕進來，令作右金吾。（錄自汪紹楹校本《太平廣記》卷二五八引唐張鷟《朝野僉載》、趙守儼校本《朝野僉載》卷四。）（按：《全唐詩》卷八六九據《唐詩紀事》卷八十錄權龍褒詩五首，其中嶺南歸後獻詩云：「龍褒有何罪，天恩放嶺南。敕知無罪過，追來與將軍。」而以此詩作別本注出。然《朝野僉載》爲記載權詩最早之著作，《廣記》亦早於《紀事》，當以其所錄詩爲正。其名亦當以「龍襄」爲是。又《紀事》所錄，疑出後人補擬之作。今重錄之以訂前失。）。
麗色賦附歌 富嘉謨
涉綠水兮採紅蓮，水漫漫兮花田田。舟容與兮白日暮，桂水浮兮不可度。（見《文苑英華》卷九六）。
應制 一 宗楚客
敬舉天杯飲。（宋葉廷珪《海錄碎事》卷十引李宗楚詩）。
應制 二 宗楚客
儀乾開寶曆，御極轉金輪。（同前書同卷引宗楚詩）（按：《海錄碎事》卷十錄初唐人應制詩句，中署宗楚客作者四聯，《全唐詩》卷四六收入三聯，其中「七萃鑾輿動，千年瑞檢開」二句，爲李嶠《奉和拜洛應制》之首二句，葉氏誤署。《全唐詩》未收之「殷薦三神享，明祠萬玉陪」，爲李嶠同詩中句，文字略異。同卷另錄李宗楚詩一句，當爲宗楚客之訛，今錄入。）。
五言詩二首 一 卜天壽
寫書今日了，先生莫[嫌遲]（鹹池）。明朝（此字僅存左邊上半截）是[假]（賈）日，早放學生歸。。
五言詩二首 二 卜天壽
他道側書易，我道側書[難]。側書還側讀，還須側眼[看]。（二詩均錄自郭沫若著《出土文物二三事》附一九六九年吐魯番阿塔那唐墓出土卜天壽抄本《論語鄭氏注》卷末詩詞業片。原詩有訛缺，從郭沫若、龍晦二人說增改。）（按：卜天壽《論語》抄本後寫有《十二月三臺詞》一首又一句半、五絕六首。前者顯然爲抄錄時曲。後六首，郭沫若以爲僅第一首爲卜天壽自作，另五首皆係抄錄民間流傳的舊詩。龍晦則以爲第五首亦爲卜天壽自作。今從二人說繫二詩於卜天壽名下，餘皆錄入本書卷五十六無名氏詩內。）。
五言奉和姚元崇相公過樓巖寺詩（題擬） 韋元旦
巖突金銀臺，登攀信美哉！白林叢萬壑，珠綴結三台。應物盡標勝，冥心無去來。{汞夆/金}明巾鐵柱，長欲助鹽梅。（錄自清胡聘之《山右石刻叢編》卷五）（按：此詩刻於姚崇五言《過樓巖寺》後，題僅作「五言奉和」，下署：「前朝議郎行左臺監察御史攝宮尹司直韋元旦。」）。
題龍湖 陳元光
環堤森霧伏，璧水湛天樞。帶雨金龍甲，朝天錦鯉魚。樓船搖月鑑，閣鼓肅冰壺。扣枻歌三疊，飛觴瀉百枯。犀燃神鬼泣，劍射斗牛虛。懷古標遐軌，龍湖第一途。
其二 陳元光
一戈探虎穴，萬里到龍湖。原上千花雨，湖邊百草埔。分曹驅鹿豕，犄角困獐狐。野女妍堆髻，山獠醉倒壺。氣清消霧冷，路險迫雲衢。虎帳風霆肅，龍旂日月舒。芟除盡荆棘，雨交鑑湖娛。
其三 陳元光
地極綏安鎮，天隨使節存。民風移醜陋，土俗轉醖醇。野服迎旌佩，獠草避陣雲。宣威雄劍鼓，導化動琴樽。石裂磨刀處，溪留飲馬痕。龍湖魚鳥眼，認此第三巡。
其四 陳元光
望望龍湖上，魚龍薄漢雲。鴻濛開半月，蛇穢破孤軍。一鑑生風翰，千章渙浪紋。法慈敷教化，清靜加彌綸。法慈剪凶醜，凜冽迴春溫。龍湖三五夜，棨戟四迴輪。。
其五 陳元光
隻騎登南服，五龍開洞門。未有登臨者，天留好使君。湖心涵萬象，湖口合千春。久翫天機動，昭迴漢表文。迢遙天侶上，磊落野人羣。促命茅君起，雄揮記五巡。
南獠納欵 陳元光
南薰阜物華，南獠儼庭寔。野味散芳芬，海殽參茂密。胸篆飛瑞煙，蠙珠媚炎日。掩嫮籠白鷴，鹽章悶鸂鶒。歸化服維新，皇朝重玄[質]（盾）。筮辰貢龍顏，表子躬逢地吉。
觀雪篇 陳元光
不敢希釀泉，忻然覩香雪。圭璧充庭輝，山林變瑤闕。農郊卜歲豐，帥閫和民悅。觸簷鳴瑀珩，拂衙凜鐵鉞。藻臺淨冰鑑，茶壺團素月。聖恩宏海陬，邊臣効芹說。
平獠宴喜 陳元光
玉鈐森萬騎，金鼓肅羣雄。掃穴三苗竄，旋車百粤空。風生雲無帳，雪壓碧油[幢]（憧）。火烈消窮北，呈祥應歲東。朝端張孝友，炮鱉待元戎。
山遊懷古 陳元光
迅烈驅黎瘴，委蛇陡翠微。漢宮塵漠漠，隨社黍離離。聖遠津稀問，蟾升樹亦輝。晨昏童冠浴，夜靜士民嬉。邊檄興師旅，秋深近阻饑。仲由剛協力，曾點志同時。倚曲酬歌去，宣尼正哂而。
旋師之什 陳元光
雪盡青山昏，師旋赤眉至。皇天監有光，邊帥却非義。六月張貔貅，萬弓發羊豕。海嶽皆效靈，苗民悉循紀。卷舒如祥雲，進止若時雨。薄暮天爲陰，銜枚肅我旅。一火空巢窩，羣兇相籍死。《采芑》歌言旋，記此非黷武。
喜雨次曹泉州 陳元光
上帝將垂譴，邊臣驚不寧。徬徨勞野馬，乾曝俯龍亭。精意馨穹昊，陽和正鬱蒸。絪緼雲作瑞，黮𪒘雨成聲。原濕枯隨發，生靈死復甦。刑牲崇禮報，作頌慶昇平。
其二 陳元光
羲和停火輪，霡霂深民福。年康收篚文，庭寔陳秋穫。土產若未腴，勤綏功則博。九五垂衣裳，千萬監忠樸。銅虎謹深懸，木鐸今始作。誥勅常佩吟，酒色難湎惑。願皇欽福多，錫民無災瘼。載答聖皇恩，轉輪赴河洛。
望闕謝恩 陳元光
御扆褒忠勇，官符再佩箴。遐陬蒙一體，服馬赫遙臨。海嶺知天瑞，懽忻荷聖心。排衙香御胸，應郭撒妖祲。講武勤西狩，呼嵩拜北欽。天顏嚴咫尺，夙夜敢荒淫。
教民祭蜡 陳元光
玉壘陳釅酪，金盌薦芳饎。父老吹龍笛，官僚仗虎墀。山川出雲雨，神祇迴耀輝。舞蹈幽明洽，趨蹌禮度微。祈禳稱世世，民社兩無違。。
祀后土 陳元光
天啓鑑湖清，靈源浸天碧。不爲潛龍盤，上翊飛龍續。花氣噴龍香，河光溥龍德。福以龍德鍾，壽以龍仁益。百禮祀龍神，九歌感龍格。龍湖配天長，萬葉復千億。
修文語土民 陳元光
廟算符天象，干旄格有苗。三軍歌按堵，萬騎弛鳴鏢。虔嶺頑民遠，朝陽寇逆招。偃文休衆士，錫命自皇朝。莫篆天然石，惟吹洛下簫。聲聞神起舞，氣感海無妖。方叔猷元壯，相如賦未饒。成周放牛馬，林野任逍遙。
半徑廬居語父老 陳元光
寒猿號嶺表，添我哭聲哀。萬浦驅潮至，愁連撥不開。二州諸父老，百里載牲來。竅竁成堆玉，坊戎未砌階。菜蕪間半徑，金石耀雙臺。感愴千秋恨，期消四境埃。陰扶祈大母，顯相賴殊才。獸舞梁山下，龍眠潮海涯。三杯酬地傑，一杖陟山迴。環拜諸公罷，拈香奠晚罍。
其二 陳元光
丹心忠老母，白首媚萱堂。萬里提兵路，三苗葬子方。桑田多變海，萱草獨凌霜。華潔凝秋色，葳蕤燦晚芳。山靈驅毒蛀，神女靚明粧。剝落千花後，舒遲百歲康。如何齡九五，霞佩陟雲房。語罷成追暮，羣然淚雨茫。（原按：《誌銘》：總章己巳，閩廣之交，獠蠻嘯聚。高宗命陳政公出撫之。至界，以兵少請援，朝命二兄敏、敷領兵南下。）（太母魏氏見三子之閩，乃與俱往。至浙之江山縣，敏、敷病疽。至浦城，孫子亦疽。魏母提兵至鎮，政得進屯雲霄營。政卒，孫元光將軍，代領其衆，奉建州治。垂拱四年，魏氏卒，將軍以支孫承重，付州事于許天正，葬祖母于半徑山，結廬守制。漳人稱半徑將軍。故有《廬居語父老》之作。）。
語州縣諸公敏續 陳元光
總角趨朝對，雄飛出禁城。人才當翊國，世賞可辭榮。憐厥神童子，尋爲壯友生。南方承父鎮，北闕列儒名。移孝爲忠吉，由奢入儉寧。長安瞻日月，嶺海肅風霆。敗事誠因酒，增高必自陵。尊老須養老，使士要推誠。寅協無他式，清勤慎不矜。
其二 陳元光
敦倫開野叟，勤學勸生儒。刊爵雖殊分，同仁本一途。雲泥如有隔，水火豈相資。飲露知蟬潔，觀顏覺鑑虛。潛光同隱豹，出宰必懸魚。適國無先後，梯雲有卷舒。天文迴北極，水勢赴東都。定策參耆宿，輪忠奉簡書。彌重勳業懋，開國負稱孤。
和王採訪重九見訪 陳元光
河北推儒雅，嵩高降嶽神。明徑通桂掖，飛幰渡荆津。明快宜朝美，疏通亦我憐。怒同雷電厲，喜沛雨霖恩。喬木家聲舊，嚴軺帝命新。心交今管[鮑]（飽），籌運訪張陳。是日登高節，伊誰送酒頻。江州華胄使，携榼再慇懃。。
公庭春宴 陳元光
東風驅凍去，萬品破陽輝。紅紫粧春媚，罍樽試酒奇。公庭開月榭，農榼薦時犧。興逐芳芬發，盃同蜂蝶飛。誰云佳節會，獨與賞心違。信手撚紅[瓣]（辨），粘衣盡紫蕤。陰移來日者，各贈滿須歸。
酬裴使君王探公 陳元光
百粤臨南海，儒冠任使軺。饋我兼金佩，和之美玉簫。清風生四座，麗日正良霄。意氣宜令契，公忠豈古饒。簡書頻誦讀，玉燭要均調。冰鑑秋霄察，君門萬里遙。驪騑歌四牡，諤諤答清朝。
晚春旋漳會酌 陳元光
帝德符三極，皇風振四夷。將軺春暮飲，士卒嶺南馳。馬嘯腥風遠，兵歌暖日怡。妖雲驅屏跡，芳卉媚迎詩。拍掌橫弓槊，徘徊索酒巵。陰處竄蛇豕，暗笑使君迷。
故國山川寫景 陳元光
浮光昂岳望，固始秀民鄉。第宅參文武，姻㜕半帝王。珠樓簾結綺，花苑水流香。禮節傳家範，簪纓奕世芳。飛鞭馳道坦，聚蓋艷陽光。簫鼓迎懽會，桐麻遣唁喪。勳臣扶景運，風樹配天長。
神湖州三山神題壁 陳元光
孤隨不尊士，幽谷多豪傑。三山亦隱者，韜晦忘其名。勝蹟美山水，妙思神甲兵。精誠諒斯在，對越儼如生。木石森騶伏，雲烟拂旆旌。雨暘祈響應，龍鳳勅碑銘。清泚符神潔，香芹契德馨。三山耀神德，萬歲翊唐靈。。
其二 陳元光
孤雲悅我心，一點通神意。流泉濯巨靈，深谷豁神智。魈魅神之兵，黎庶神所庇。精氣燭彼天，名山妥靈地。嶺表開崇祠，遼東建神幟。六字動天威，九重頒歲祭。相期翊國忠，我輿三神契。
其三 陳元光
孤征東嶺表，[冒]（胃）雨一登臨。再拜煙霧霽，羣峰奎璧森。獨山峰聳閣，中谷水鳴琴。明山卉木翳，遙林雲霧深。瞻廟開明貺，平遼斷穢祲。神颫號萬籟，列宿獻千禽。樹尾揚旌帛，山頭鏇革金。葵陽烘固介，華露潤華簪。鼎立崢嶸勢，鐘聞杳靄陰。綰荷據口勾，掬水洗懷襟。瀑石流觴詠，豐碑駐馬吟。三山香火地，萬古帝王欽。
至人行 陳元光
至人平念慮，好惡歸其衷。試劍三苗罪，同車蓋世雄。斷蛟驅猛虎，附鳳翊飛龍。際會風雲上，清平嶺海中。窮民加保惠，勳士祿功庸。姝子干旌紕，妖淫桎[梏]（桔）凶。熱籌消{氵灾}氣，精蓋啓宸聰。卓爾三才立，巋哉一道同。
雲龍 陳元光
乾坤成列神流通，純陽附陰生神龍。伸屈妙運參帝功，一鼓絪緼油雲從。飛翔四海雨域[中]（十），萬彙焦枯仰化融。苦時潛德來奮蹤，羣生渴想心忡忡。雷鳴雲起德斯普，變化循環自今古。。
風虎 陳元光
乾坤義氣爲虎神，咆哮尚闞誰相親。浮雲滿谷隨相震，嘯地生風鼓氣新。日入山林膳百獸，時清效數宗麒麟。忍饑渡河知仁人，威彰揮爪雄武臣。戴王秉義無忘噬，作政行苛何誅夷。
聖作物覩 陳元光
乾坤正氣鍾聖物，聰明天縱臨生民。四靈百端皆符身，九夷八蠻咸來賓。制作百爲開彝倫，明禋千載秋又春。物覩之聖爲何人，[羲]（義）農堯舜禹湯文。萬古帝王咸準則，祗令萬物覩者德。
真人操 陳元光
陰陽妙教生真人，名山勝地隱其身。吹噓瀨氣完元神，陞降雪外離煙塵。軒轅乘龍萬歲春，穆觀王母存崑崙。青牛出關避世紛，招呼鸞鶴引霞樽。秦王漢武心塵土，欲求真仙惡得覩。
恩義操 陳元光
天尊地卑分君臣，乾男坤女生男孫。懷恩抱義成人倫，入有雙親出有君。行義顯親親以尊，隆恩敦君君以仁。君仁親尊恩義純，雙全忠孝參乾坤。春秋亂賊紛然起，仲尼一筆扶人紀。
其二 陳元光
嶺海物產知君臣，黑鯉朝北葵向曛。嶺海物產知慈仁，寒獺祭魚烏哺親。吳起學曾斯學[荀]（筍），欺君害民喪不奔。祿養生成忘義恩，不如鷄犬司門晨。
忠烈操 陳元光
乾生男子坤生姝，國有君王家有夫。委[質]（盾）結褵託其軀，三綱五常與命俱。一朝凶變違常途，匡扶弗得將何如？英英烈烈[他]（地）慮無。捨生取義終不[渝]（瑜）。《柏舟》之詩王蠋語，千古芳名耀青史。
候夜行師七唱 陳元光
一從長髮離京城，侍父寒暄經萬程。上籲玄天低籲地，朝瞻紅日夜瞻星。諸君喜抵王師所，四顧傷爲荆莽坰。羣落妻拏凄泣聲，俄然戎醜萬交橫。司空淑人頻勸諭，英雄死義無求生。馬皮遠裹伏波骨，銅柱高標交趾驚。振旅龍江修戰具，移文鳳闕請增兵。
其二 陳元光
魏母咸亨奉勅文，府兵雲衆成營屯。屹然一鎮雲霄末，漸爾羣言花柳春。男生女長通蕃息，五十八氏交爲婚。火田黃稻俱甘旨，綱水金魚洽醉。寇戎不測紛如雪，甲胄何時不出門。夜祀天皇弘德澤，日將山獠化縞民。一聲譙鼓月初出，戍樓西北望皇閽。
其三 陳元光
戍樓西北望皇閽，日暖桃緋京國春。公子踏青陪御輦，官民結彩慶姻門。上林花木胭脂媚，邊境桑蔴戟劍屯。乳燕東風相對語，老親上塚孰溫存。採茶喜鑽新榆火，修[禊]（楔）爭驅舊虜氛。盡醉韶華三月暮，誰聞更鼓二更巡。
其四 陳元光
戍樓西北望皇家，夏永南征嶺海賒。殿閣涼生梅浦雨，葵柳紅映錦江霞。侮凌烽火心如水，變幻風雲眼未花。犀照湖花消魍{鬼象}，龍呈劍氣射虛邪。赤鳥黑馬流紅汗，綠柳金鶯冒翠華。淬礪戈矛尋石上，沉浮瓜李戲江涯。蕙蘭紉佩生香滿，荷芰縫衫御暑嘉。較斧開林驅虎豹，施罟截港捕魚蝦。火田畬種無耕犢，陰隙戎潛起宿鴉。夜析重門防暴客，三更三點尚排衙。
其五 陳元光
戍樓西北望皇州，宿衙曾隨上苑遊。明月蘆花迷曲岸，西風梧葉報清秋。鳳凰臺上幾聲笛，鸚鵡洲邊一葦舟。對菊淵明懷刺史，拋梭織女弄牽牛。娟娟萬里江河爛，耽耽孤星大火流。白雁遠傳蘇武札，銀鱸細切[季]（李）鷹[羞]（差）。露悽霜肅吳砧搗，馬壯兵強楚戍愁。報道四更笳鼓響，銜枚襲虜獻俘囚。
其六 陳元光
戍樓西北請泉山，十載干戈暑又寒。紅錦飄來楓樹醉，黃金廢盡菊花殘。故園橙橘小春鬧，聖席圓湯冬至閑。劍戟百磨巖石裂，驊騮羣飲澤泉乾。雪花散雜梅花媚，白水前爲墨水餐。河腹冰堅防虜騎，邊陲雨涷弊征鞍。水窗向北因風寒，密壘開東得月看。迭起寒雞猶未唱，銅壺先滴五更闌。
其七 陳元光
黃昏候夜到更闌，爆竺驚聞把劍看。士友同仇裘共敝，丈夫努力飯加餐。星移物換鬢花白，月落參橫燭淚乾。怨女鸞孤來遶枕，征夫馬健不離鞍。量弘宇宙無遺壤，令肅風霆欲裂山。義重同胞堪搏虎，身輕戰甲不號寒。灰飛葭管陽初復，拍落梅花歌示殘。歌嘯未殘胡虜却，東南取道夕長安。（以上均錄自廈門圖書館古籍部藏《潁川陳氏開漳族譜》，原注出《龍月公集》。此譜爲陳禎祥撰，民國五年印。陳元光詩皆承廈門大學中文系吳在慶同志錄示。）（按：《文獻》一九八七年第三輯刊何池《新見唐陳元光佚詩》，云龍海縣東園鄉潭頭村藏《陳氏族譜》，亦收有陳元光詩，文字稍異。惜未獲見參校。）。
真妄偈 復禮
真法性本淨，妄念何由起？從真有妄生，此妄何所止？無初即無末，有終應有始。無始而無終，長懷懵茲理。願爲開玄妙，析之出生死。（《林間錄》卷上）。
憶雲門 宋之問
樹閑煙不破，溪靜鷺忘飛。更愛幽奇處，斜陽艷翠微。（見《會稽掇英總集》卷六）。
西施浣紗篇 宋之問
西施舊石在，苔蘚日於滋。幾處沾粧汙，何年滅履綦？岸花羞慢臉，波月斅嚬眉。君將花月好，來比浣紗時。（影印本《詩淵》第一冊第六三頁）。
潛珠篇 宋之問
夜光四寸今所無，聞有入海求大珠。大珠自愛潛不發，希世一見比明月。靈物變化詎可尋？幾人皓首死閩越。泥蟠沙臥海底沉，何知結愛美人心。可憐曜乘十二乘，誰惜黃金七百金。越鄉祈寶誠非易，涉險捐軀名與義。天生至寶自無倫，如何真僞人莫分。古來貴耳而賤目，恐君既見不及聞。世有南山採薇子，從來道氣凌白雲。今乃千里作一尉，無媒爲獻明聖君。（同前七一頁）。
遊嵩岳待寄詩誚之 宋之問
嵩峯高不極，上有玉瑯玕。佳遊竟不至，何以慰長薚？（同前七四四頁）。
錢江曉寄十三弟 宋之問
曉泊錢塘渚，開簾遠望通。海雲張野暗，山火徹江紅。客淚常思北，邊愁欲盡東。從來夢兄弟，未似昨宵中。（同前七五八頁）。
緱山詩 宋之問
緱山連嵩岑，近帶洛陽陌。洛京遊宦子，不知虛直宅。北入養龍谿，勢如夏雲積。褰涉窮水府，躋攀倚霞壁。檉栝穿虹𡸣，蘿蔦曳金碧。崟嶔天蓋小，路轉石門窄。還顧杳虧蔽，前瞻浩攢𤤐。態繁賞屢移，形變魂方惕。洞隱息心士，源潛度世客。漁樵或迷途，誌刻述往迹。安仁寔載誕，子晉曾所歷。王元拜隱侯，吾祖挹仙伯。永興白華感，久列丹臺籍。弊廬對石堂，虛坐留玉舄。洎余愛羽化，洗心向禪寂。志結顏始紅，歲闌髮已白。愧無兼濟美，獨營弱喪魄。歸來緝衰暮，敦本事膏液。始願期儻從，揮手弄煙策。（同前第三冊第二○八五頁）。
北邙古墓 宋之問
君不見邙山苑外上宮墳，相接纍纍縈蔓草。宮亭遠識南宮樹，逶迤輾作南宮道。一朝形影化窮塵，昔時玉貌與朱唇。錦衾香覆青樓月，羅衣嬌弄紫臺雲。越娃楚艷君不見，趙舞燕歌愁殺人。遊鼙倐掩寂無晤，蛾眉何事須相妬。九重見日閉鴛鴦，三泉今夕開狐兔。駐馬倚車望洛陽，御橋天闕遙相當。佳人死別無歸日，可憐行路盡沾衣。（同前第二一八八頁）。
陸渾南桃花湯 宋之問
氛氳桃花湯，去都三百里。遠峯益稠沓，具物盡奇詭。借問採藥人，冥奧從此始。汨吾尚清淨，葷血久誓止。覽彼□□鮮，自謂形骸滓。重敦永劫願，無負神泉水。坐馳意屢愜，身踐心益死。長妹梵筵衆，拙妻道門子。提攜遊二山，歲暮此已矣。（同前第二一八八頁）。
花燭行 宋之問
帝城九門乘夜開，仙車百兩自天來。列火東歸暗行月，浮橋西渡響奔雷。龍樓錦障連連出，遙望梁臺如晝日。梁臺花燭見天人，平陽賓從綺羅春。共迎織女歸春幄，俱送常娥下月輪。常娥月中君未見，紅粉盈盈隔團扇。玉樽交引合歡盃，珠履共蹋鴛鴦薦。漏盡更深斗欲斜，可憐金翠滿庭花。庭花灼灼歌穠李，此夕天孫嫁王子。結褵初出望園中，和鳴已入秦筲裏。同心合帶兩相依，明日雙朝入此微。共待洛城分曙色，更看天下鳳凰飛。（同前第二冊第一三九二頁）。
臥聞嵩山鐘 宋之問
臥聞嵩山鐘，振衣步蹊樾。槁葉零宿雨，新鴻叫晴月。物改興心換，夜涼清機發。昔事潘鎮人，北岑採[薇]（微）蕨。倚巖顧我笑，謂我有仙骨。銘德在青春，徇祿去玄髮。悔往自昭洗，練形歸洞窟。（同前第一四三五頁）。
初承恩旨言放歸舟 宋之問
一朝承凱澤，萬里別荒陬。去國雲南滯，還鄉水北流。淚迎今日喜，夢換昨宵愁。自向歸魂說，炎方不可留。（同前第一四九八頁）。
題九州院雙鶴 宋之問
君門九重閉，中有天泉池。可憐雙白鶴，飛下碧松枝。吹樓多清管，鳴舞共差池。常欲萬里去，懷恩終在斯。（同前第四冊第二八○一頁）。
江行見鸕鷀 宋之問
江畔鸕鷀鳥，迎霜處處飛。北看疑是雁，南客更思歸。嶺上行人絕，關中音信稀。故園今夜裏，應爲擣寒衣。（同前第二八二七頁）。
陸渾水亭 宋之問
昔予登茲樓，感愛川岳奇。別來雖云遠，夜夢常在斯。更以沈痼日，歸臥南山陲。弊廬不可見，雲林相蔽虧。（同前第五冊第三一二八頁）。
宴鄭協律山亭 宋之問
朝英退食迴，追興洛城隈。山瞻二室近，水自陸渾來。小徑藤間入，高窗竹上開。砌花連菡萏，溪柳覆莓苔。舞席歸雲斷，歌筵薄景催。可憐郊野際，長有故人杯。（同前第三四八五頁）。
憶嵩山陸渾舊宅 宋之問
世德辭貴仕，天爵光道門。好仙宅二室，受藥居陸渾。清白立家訓，偃息爲國藩。喬樹南勿翦，弊廬北尚存。自惟實蒙陋，何顏稱子孫。少秉陽許意，遭逢明聖恩。揮翰雲龍署，參光天馬轅。一身事扃闥，十載隔涼暄。陳力試叨進，祗寵固幽源。況以沈疾久，睽辭金馬垣。天子猶未識，詎敢棲丘樊。晝懷秘書谷，夕夢子平村。擷芳歲云晏，投紼意彌敦。皇私儻以報，無負青春言。（同前第三五二九頁）。
茅齋讀書 宋之問
清軒臨夕池，微逕入寒樹。暝還探舊史，頗知古人趣。明一誘道心，吹萬成世務。獵精自補闕，安能守章句？（同前第六冊第四一四九頁）。
題會福塔院詩 宋之問
如湧浮圖近紫霄，芙蓉仙苑禮羣僚。海天遙奉金輪日，盡遣禎祥歸聖朝。（見清修《日下舊聞考》卷一二五引《宋延清集》）（按：此塔院清時稱三塔寺，在永清縣，其上有唐聖曆元年石刻。）。
陪王都督登樓詩 宋之問
晦日登樓望，江山一半天。（見宋樂史《太平寰宇記》卷一六二、王象之《輿地紀勝》卷一○三《靜江府》）（按：《全唐詩》卷五三《桂州陪王都督晦日宴逍遙樓》首二句云：「晦節高樓望，山川一半春。」此錄二句當即其異文。因其出處甚早，有五字不同，韻脚亦異，故另錄出。）。
則天挽歌 宋之問
還應鼎湖劍，千載忽同歸。（見《十萬卷樓叢書》本皎然《詩式》卷四）。
夔州（題擬） 宋之問
路入巴渝通兩蜀，江連荆楚接三川。（見佚名《錦繡花谷續集》卷十二「夔州」）。
句 宋之問
高樹陰疎鳥不留。（見宋李壁《王荆文公詩箋注》卷二三《宜春苑》注引）。
偈 法達
經誦三千部，曹溪一句亡。未明出世旨，寧歇累生狂。羊鹿牛權設，初中後善揚。誰知火宅內，元是法中王。（見《景德傳燈錄》卷五、《六祖大師法寶壇經》）。
歌 萬迴
黑白兩迴開佛眼，不繫一法出蓮叢。真空不壞靈智性，妙用恒常無作功。聖智本來成佛道，寂光非照自圓通。（見《大正新修大藏經》第四十八冊吳越釋延壽《宗鏡錄》卷十八）。
五言翫花鶯一首 智藏
桑門寡言晤，策杖事迎逢。以此芳春節，忽值竹林風。求友鶯嫣（一作「嬌」）樹，含香花笑叢。雖喜遨遊志，還媿乏雕蟲。。
五言秋日言志一首 智藏
欲知得性所，來尋仁智情。氣爽山川麗，風高物候芳。燕巢辭夏色，鴈渚聽秋聲。因茲竹林友，榮辱莫相驚。（均見《日本古典文學大系》六九冊《懷風藻》）（按：《懷風藻》目錄稱「僧正吳學生智藏師」智藏在唐居住時間甚久，至暮年始返國。二詩作年不可考，疑即在唐日作。）。
七夕感逝 宋務光
生代日何短，徂遷歲欲期。始聞春鳥思，溘見涼雲滋。皎皎河漢匹，三秋會有期。嗟嗟瑟琹偶，一去無還時。晴壁看遺掛，虛簷想步綦。流芳行處歇，空色夢中疑。昔有秦嘉贈，今爲潘岳詩。百憂人自老，玄髮新成絲。
七夕 宋務光
牽牛遙映水，織女正當車。星橋通漢使，機石逐望近，經秋離別賒。秋將今夕恨，復看明年花。（見宋蒲積中《古今歲時雜詠》卷二五）（按：《古今歲時雜詠》誤將務收入六朝。）。
三五七言體詩 高邁
秋風清，秋月明。落葉聚還散，寒烏棲復驚。相思相晃知何日，此時此夜難爲情。（見《吟窗雜錄》卷十五《炙轂子詩格》引）（按：《全唐詩》卷一八四收此詩爲李白詩，然《才調集》卷十收作無名氏詩，嚴羽《滄浪詩話》則以爲鄭世翼作，楊齊賢、王琦定爲李白作，未舉證。今人詹鍈《李詩辨僞》以爲非李白作，論證甚詳瞻。《炙轂子詩格》晚唐王叡作。時去高邁、李白時代甚近，其說當可信。）。
下山逢故人 劉處約
妾身本薄命，輕棄城南隅。庭前厭芍藥，山上採蘼蕪。春風罥落濕羅襦。羞將顦顇日，提籠逢故夫。（見《永樂大典》卷三○○五引唐李康成《玉臺後詠》）（按：《吟窗雜錄》卷三七收劉處約《亡奴詩》二句：「丹籍生年淺，黃泉舊路深。」《初學記》卷十九收劉夷道《傷死奴》）（詩前二句僅二字不同，《全唐詩》卷七六九已收入。頗疑夷道與處約爲一人。然《郎官石柱題名考》卷四「吏部員外郎」據石刻分錄二人事跡，亦難以遽斷。處約孫長卿以天寶後期第進士，據以推之，處約當爲高宗、武后時人，今姑列初唐之末。）。
池 李嶠
日落天泉暮，煙虛習池靜。鏡潭明月輝，錦幘流霞景。花搖仙鳳色，雲浮濯龍影。欲識江湖心，秋來賦潘省。
箏 李嶠
蒙恬芳軌設，遊楚清音列。形通天地規，絃寫陰陽節。鄭音既寥亮，秦聲復凄切。君聽陌上桑，爲辨羅敷潔。（以上見《佚存叢書》本《李嶠雜詠百二十首》卷下）（按：《佚存叢書》本《李嶠詠百二十首》，所錄諸詩文字與《全唐詩》所載者差異較大。以上二詩完全不同，故另錄出。有一句或數句不同者，錄如次。僅個別文字不同者從略。〖1〗《風》首二句作「落日正沈沈，微風生北林」。〖2〗《霧》三四兩句作「別有丹山霧，玲瓏素月明」。〖3〗《梨》五六兩句作「春暮條應紫，秋來葉正紅」。〖4〗《樓》三四兩句作「落星臨畫閣，井幹起高臺」。〖5〗《橋》後四句作「巧作七星影，能圖半月輝。即今滄海宴，無復白雲威」。）（〖6〗《簾》首二句作「曉風清竹殿，初日映秦樓」。第三句作「曖曖籠珠網」。第五句作「窗中月影入」。〖7〗《扇》第二句作「蒲葵實曉清」。第五句作「逐暑含風轉」。第七句作「還取同心契」。〖8〗《墨》第六句作「皂疊映逾沈」。〖9〗《刀》第五句作「割錦紅鮮裏」。〖10〗《彈》首句作「俠客遙相望」。三四兩句作「共持蘇合彈，來此傍垂楊」。末二句作「莫欣黃雀至，須憚微軀傷」。〖11〗《琵琶》首句作「裁規勢漸團」。〖12〗《珠》末二句作「誰憐被褐者，懷寶自多才」。〖13〗《綾》第二句作「爲衾值漢君」。五六兩句作「色帶冰綾影，光含霜雪文」。〖14〗《素》五六兩句作「碪杵調風響，綾紈寫月輝」。〖15〗《錦》第七句作「若逢朱太守」。〖16〗《布》三四兩句作「瀑泉飛掛鶴，浣火有炎光」。末句作「來穆採花芳」。另伯三七三八卷存李嶠雜詠二首又四句，斯五五五卷存六首又三句，其文字與《全唐詩》有較多不同，錄其要者如次。伯三七三卷載《鳳》第六句作「頻過潁水湯」。《兔》五、六、七三句作「漢殿跧容伏，梁園隱迹微，方知感純孝」。）。
五言登禪定閣一首 張栖貞
鹿苑傳金地，龍宮出鐵圍。閣裏山河近，樓上落星稀。獨園登彼岸，雙樹遂忘歸。具（疑應作「貝」）葉含峯入，蘆花逐鴈飛。雲{扌臥}擬留蓋，蘿懸似拂衣。言倍列棘賞，同赴握蘭期。禪林當月路，更似偶仙扉。（日本藏唐抄本《唐詩卷》。）。
發館陶 郭震
促轡數殘更，似聞鷄一鳴。春風馬上夢，沙路月中行。笳鼓遠多思，衣裘寒始輕。稍知田父稔，燈火聞柴荆。（錄自光緒十一年刊劉家善纂《館陶縣志》卷十一）（按：《青瑣高議》、《皇朝文鑑》、《錦繡萬花谷後集》、《輿地紀勝》另錄郭震詩多首，爲宋太宗時成都隱士郭震作，不錄。）。
永嘉證道歌 玄覺
君不見，絕學無爲閒道人，不除妄想不求真。無明實性即佛性，幻化空身即法身。法身覺了無一物，本源自性天真佛。五陰浮雲空去來，三毒水泡空出沒。證實相，無人法，剎那滅却阿鼻業。若將妄語誑衆生，自招拔舌塵沙劫。頓覺了，如來禪，六度萬行體中圓。夢裏明明有六趣，覺後空空無大千。無罪福，無損益，寂滅性中莫問覓。比來塵鏡未曾磨，今日分明須剖析。誰無念？誰無生？若實無生無不生。喚取機關木人問，求佛施功早晚成。放四大，莫把提，寂滅性中隨飲啄。諸行無常一切空，即是如來大圓覺。決定說，表真僧，有人不許任情徵。直（一作「真」）截根源佛所叩，摘葉尋枝我不能。摩尼珠，人不識，如來藏裏親收得。六般神用空不空，一顆圓光色非色。淨五眼，得五力，唯證乃知難可測。鏡裏看形見不片，水中捉月爭拈得。常獨行，常獨步，達者同遊湼槃路。調古神清風自高，貌悴骨剛人不顧。窮釋子，口稱貧，實是身貧道不貧。貧則身常披縷褐，道則心藏無價珍。無價珍，用無盡，利物應機終不吝。三身四智體中圓，八解六通心地印。上士一決一切了，中下多聞多不信，但自懷中解垢衣，誰能向外誇精進。從他謗，任他非，把火燒天徒自疲。我聞恰似飲甘露，銷融頓入不思議。觀惡言，是功德，此即成吾善知識。不因訕謗成冤親，何表無生慈忍力。宗亦通，說亦通，定慧圓明不滯空。非但我今獨達了，恆沙諸佛體皆同。師子吼，無畏說，百獸聞之皆腦裂。香象奔波失却威，天龍寂聽生欣悅。遊江海，涉山川，尋師訪道爲參禪。自從認得曹谿路，了知生死不相關。行亦禪，坐亦禪，語默動靜體安然。縱遇鋒刀常坦坦，假饒毒藥也閒閒。我師得見然燈佛，多劫曾爲忍辱仙。幾迴生，幾迴死，生死悠悠無定止。自從頓悟了無生，於諸榮辱何憂喜。入深山，住蘭若，岑崟幽邃長松下。優遊靜坐野僧家，闃寂安居實蕭灑。覺即了，不施功，一切有爲法不同。住相布施生天福，猶如仰箭射虛空。勢力盡，箭還墜，招得來生不如意。爭似無爲實相門，一超直入如來地。但得本，莫愁末，如淨瑠璃含寶月。既能解此如意珠，自利利他終不竭。江月照，松風吹，永夜清宵何所爲？佛印戒珠心地印，霧露雲霞體上衣。降龍鉢，解虎錫，兩股金環鳴歷歷。不是標形虛事持，如來寶杖親踪跡。不求真，不斷妄，了知二法空無相。無相無空無不空，即是如來真實相。心鏡明，鑒無礙，廓然瑩徹周沙界。萬象森羅影現中，一顆圓光非內外。豁達空，撥因果，漭漭蕩蕩招殃禍。棄有著空病亦然，還如避溺而投火。捨妄心，取真理，取捨之心成巧僞。學人不了用修行，深成認賊將爲子。損法財，滅功德，莫不由斯心意識。是以禪門了却心，頓入無生知見力。大丈夫，秉慧劍，般若鋒兮金剛燄。非但能摧外道心，早曾落却天魔膽。震法靁，擊法鼓，布慈雲兮灑甘露。龍象蹴蹋潤無邊，三乘五戒皆惺悟。雪山肥膩更無雜，純出醍醐我常納。一性圓通一切性，一法徧含一切法，一月普現一切水，一切水月一月攝。諸佛法身入我性，我性還共如來合。一地俱足一切地，非色非心非行業。彈指圓成八萬門，剎那滅却阿鼻業。一切數句非數句，與吾靈覺何交涉。不可毀，不可讚，體若虛空勿涯岸。不離當處常湛然，覓則知君不可見。取不得，捨不得，不可得中只麽得。默時說，說時默，大施門開無壅塞。有人問我解何宗，報道摩訶般若力。或是或非人不識，逆行順行天莫測。吾早曾經多劫修，不是等閒相誑惑。建法幢，立宗旨，明明佛敕曹溪是。第一迦葉首傳燈，二十八代西天記。法東流，入此土，菩提達摩爲初祖。六代傳衣天下聞，後人得道何窮數。真不立，妄本空，有無俱遣不空空。二十空門元不著，一性如來體自同。心是根，法是塵，兩種猶如鏡上痕。痕垢盡除光始現，心法雙忘性即真。嗟末法，惡時世，衆生福薄難調制。去聖遠兮邪見深，魔強法弱多怨害。問說如來頓教門，恨不滅除令瓦碎。作在心，殃在身，不須冤訴更尤人。欲得不招無閒業，莫謗如來正法輪。旃檀林，無雜樹，鬱密深沈師子住。境靜林間獨自遊，走獸飛禽皆遠去。師子兒，衆隨後，三歲便能大哮吼。若是野干逐（一作「隨」）法王，百年妖怪虛開口。圓頓教，勿人情，有疑不決直須爭。不是山僧逞人我，修行恐落斷常坑。非不非，是不是，差之毫釐失千里。是即龍女頓成佛，非即善星生陷墜。吾早年來積學問，亦曾討疏尋經論。分別名相不知休，入海算沙徒自困。却被如來苦訶責，數他珍寶有何益。從來蹭蹬覺虛行，多年枉作風塵客。種性邪，錯知解，不達如來圓頓制。二乘精進勿道心，外道聰明無智慧。亦愚癡，亦小騃，空拳指上生實解。執指爲月枉施功，根境法中虛揑怪。不見一法即如來，方得名爲觀自在。了即業障本來空，未了應須償夙債。饑逢玉膳不飡，病遇醫王爭得差。在欲行禪知見力，火中生蓮終不壞。勇施犯重悟無生，早時成佛於今在。師子吼，無畏說，深嗟懵懂頑皮靼（音折）。祇知犯重障菩提，不見如來開秘訣。有二比丘犯婬殺，波離螢光增罪結。維摩大士頓除疑，猶如赫日銷霜雪。不思議，解脫力，妙用恆沙也無極。四事供養敢辭勞，萬兩黃金亦銷得。粉骨碎身未足酬，一句了然超百億。法中王，最高勝，河沙如來同共證。我今解此如意珠，信受之者皆相應。了了見，無一物，亦無人，亦無佛。大千沙界海中漚，一切聖賢如電拂。假使鐵輪頂上旋，定慧圓明終不失。日可冷，月可熱，衆魔不能壞真說。象駕崢嶸謾進途，誰見螗螂能拒轍。大象不遊於兔徑，大悟不拘於小節。莫將管見誑蒼蒼，未了吾今爲君決。（見《四部叢刊三編》影宋本《景德傳燈錄》卷三十、冒廣生刊《永嘉詩人祠堂叢刻》第一冊釋玄覺《永嘉集》附錄）（按：《永嘉集》附錄楊億《無相大師行狀》云：「著《禪宗悟修圓旨》，自淺之深，慶州刺史魏靜緝而序之成十篇，目爲《永嘉集》，及《證道歌》一首，並盛行於世云爾。」）。
偈 一 慧能
菩提本無樹，明鏡亦無臺。
偈 二 慧能
心是菩提樹，身爲明鏡臺。明鏡本清淨，何處染塵埃？（見敦煌本《南宗頓教最上大乘摩訶般若波羅蜜經六祖慧能大師於韶州大梵寺施法壇經》）（按：《全唐詩續補遺》卷二收惠能偈一首，原出於法海本《壇經》，與敦煌本異，今重錄。）。
無相頌（亦名《滅罪頌》） 慧能
愚人修福不修道，謂言修福而是道。布施供養福無邊，心中三惡元來造。若將修福欲滅罪，後世得福罪元在。若解向除罪緣，各自性中真懺悔。若悟大乘真懺悔，除邪行正即無罪。學道之人能自觀，即與悟人同一類。大師令傳此頓教，願學之人同一體。若欲當來覓本身，三毒惡緣心中洗。努力修道莫悠悠，忽然虛度一世休。若遇大乘頓教法，虔誠合掌至心求。（同前）。
修行頌 慧能
說通及心通，如日處虛空。惟傳頓教法，出世破邪宗。教即無頓漸，迷悟有遲疾。若學頓教法，愚人不可悉。說即須萬般，合離還歸一。煩惱暗宅中，常須生惠日。邪來因煩惱，正來煩惱除。邪正悉不用，清淨至無餘。菩提本清淨，起心即是妄。淨性在妄中，但正除三障。世間若修道，一切盡不妨。常見自己過，與道即相當。色類自有道，離道別覓道。覓道不見道，到頭還自惱。若欲見真道，行正即是道。自若無正心，暗行不見道。若真修道人，不見世間過。若見世間非，自非却是左。他非我無罪，我非自有罪。但自去非心，打破煩惱碎。若欲化愚人，是須有方便。勿令彼有疑，即有菩提現。法元在世間，於世出世間。勿離世間上，外求出世間。邪見是世間，正見出世間。邪正悉打却，菩提性宛然。此但是頓教，亦名爲大乘。迷來經累劫，悟則剎那間。（同前）。
付法頌 慧能
心地含情（契嵩本作「諸」）種，法雨即花生（契嵩本作「普雨悉皆萌」）。自悟花情種（契嵩本作「頓悟華情已」），菩提菓自成。（同前）。
擬達摩和尚頌二首（題擬） 一 慧能
心地邪花放，五葉逐根隨。共造無明業，見被業風吹。
擬達摩和尚頌二首（題擬） 二 慧能
心地正花放，五葉逐根隨。共修般若惠，當來佛菩提。（同前）。
自性真佛解脫頌 慧能
真如淨性是真佛，邪見三毒是真魔。邪見之人魔在舍，正見知人魔則過。性中邪見三毒生，即是魔王來住舍。正見忽除三毒心，魔變成佛真無假。化身報身及法身，三身元本是一身。若向身中覓自見，即是成佛菩提因。本從化身生淨性，淨性常在化身中。性使化身行正道，當來圓滿真無窮。婬性本是清淨因，除婬即無淨性身。性中但自離五欲，見性剎那即是真。今生若悟頓教門，悟即眼前見世尊。若欲修行云覓佛，不知何處欲求真。若能心中自見真，有真即是成佛因。自不求真外覓佛，去覓總是大癡人。頓教法者是西流，救度世人須自修。今報世間學道者，不於此見大悠悠。（同前）。
示志誠偈二首 一 慧能
生來坐不臥，死去臥不坐。一具（《燈錄》作「元是」）臭骨頭，何爲立功課（《燈錄》作「過」）。
示志誠偈二首 二 慧能
心地無非（《燈錄》作「一切無心」）自性戒，心地（《燈錄》作「一切」）無癡自性慧。心地無亂自性定（《燈錄》無此句），不增不減（《燈錄》作「退」）自金剛，身去身來本三昧。（見契嵩本《六祖大師法寶壇經》、《景德傳燈錄》卷五）。
示智通偈 慧能
自性具三身，發明成四智。不離見聞緣，超然登佛地。吾今爲汝說，諦信永無迷。莫學馳求者，終日說菩提。（同前）。
示智常偈 慧能
不見一法存無見，不似浮雲遮日面。不知一法守空知，還如太虛生閃電。此之知見瞥然興，錯認何曾解方便。汝當一念自知非，自己靈光常顯現。（同前）。
示法達偈三首 一 慧能
禮本折慢幢，頭奚不至地？有我罪即生，亡功福無比。。
示法達偈三首 二 慧能
汝今名法達，勤誦未休歇。空誦但循聲，明心號菩薩。汝今有緣故，吾今爲汝說。但信佛無言，蓮華從口發。
示法達偈三首 三 慧能
心迷法華轉，心悟轉法華。誦經久不明（《燈錄》作「誦久不明已」），與義作讎家。無念念即正，有念念成邪。有無俱不計，長御白牛車。（同前）。
示智通偈 慧能
大圓鏡智性清淨，平等性智心無病，妙觀察智見非功，成所作智同圓鏡。五八六七果因轉，但用名言無實性。若於轉處不留情，繁興永處那伽定。（契嵩本《六祖大師法寶壇經》）。
僧舉臥輪禪師偈作此相示（題擬） 慧能
惠能沒伎倆，不斷百思想。對鏡心數起，菩提作麽長。（同前）。
臨滅偈（題擬） 慧能
兀兀不修善，騰騰不造惡。寂寂斷見聞，蕩蕩心無著。（同前）。
無相頌 慧能
心平何勞持戒，行直何用修禪？恩則孝養父母，義則上下相憐。讓則尊卑和睦，忍則衆惡無喧。若能鑽木取火，淤泥定生紅蓮。苦口的是良藥，逆耳必是忠言。改過必生智慧，護短心內非賢。日用常行饒益，成道非由施錢。菩提祇向心覓，何勞向外求玄。聽說依此修行，天堂祇在目前。（同前）。
偈 曇倫
臥輪有伎倆，能斷百思想。對境心不起，菩提日日長。（見契嵩本《六祖大師法寶壇經》）。
偈 法海
即心元是佛，不悟而自屈。我知定慧因，雙修離諸物。（見《景德傳燈錄》卷五、契嵩本《六祖大師法寶壇經》）。
偈 智通
三身元我體，四智本心明。身智融無礙，應物任隨形。起修皆妄動，守住匪真精。妙旨因師曉，終亡染污名。（同前）。
偈 智常
無端起知見，著相求菩提。情存一念悟，寧越昔時迷。自性覺源體，隨照枉遷流。不入祖師室，茫然趣兩頭。（同前）。
題取經詩 義淨
晉宋齊梁唐代間，高僧求法離長安。去人成百歸無十，後者安知前者難。路遠碧天唯冷結，沙河遮日力疲殫。後賢如未諳斯旨，往往將經容易看。（《四部叢刊》本宋法雲撰《翻譯名義集》卷七「續補譯師」條引唐義淨三藏詩。《禪門諸祖師偈頌》卷下之下錄此爲「義淨三藏《誡看經》」。）（按：《全唐詩》卷七八六收此詩於無名氏卷，注云：「載《翻譯名義集》，云唐義淨三藏作。」岑仲勉先生《讀全唐詩札記》云：「按義淨詩今收十二函一冊，何不類附而別出於無名氏之下，豈編者未知義淨三藏即義淨歟。然此詩祇據《翻譯名義集》錄，集又署名義淨三藏，終不得謂曰無名氏也。」今承斯旨而重錄歸義淨名下。）。
古鏡 沈佺期
鑿井遘古墳，古墳襯淪沒。誰家青銅鏡，送此長波月。長河何冥冥，千歲光不徹。玉匣歷窮泉，金龍潛幽窟。鞶組已銷散，錦衣亦虧闕。莓苔翳清池，蝦蟆蝕明月。埋落今如此，照心未當歇。願垂拂拭恩，爲君鑑雲髮。（見斯二七一七《珠英學士集》殘卷，據吳企明先生錄本〖未刊〗。《全唐詩》卷九五僅存末六句，今補全重錄。殘卷原缺題，今從《全唐詩》補。）。
瓊州（題擬） 沈佺期
異哉寸波中，露此橫海脊。舉首玉簪插，忽去銀釘擲。身大何時見，夭矯翔霹靂。銅柱威丹徼，朱崖鎮火陬。（見《輿地紀勝》卷一二四《瓊州》）。
句 沈佺期
先朝六駕日，遠虞附已深。（見《海錄碎事》卷十）。
詩（附存） 沈佺期
萬里赴戎機，關山度若飛。朔氣傳金柝，寒光照鐵衣。（見明刻本宋佚名編《錦繡萬花谷後集》卷十四「將帥」類）（按：此四句即《木蘭詩》中後人以爲極似唐人所作之句。《萬花谷》收佺期《塞北二首》摘句後，又收此四句，署「前人」。未祥編者另有所據抑疏忽致誤。今人或主《木蘭詩》爲唐初人所作。今姑錄出附存佺期名下，以供研究者）（採擇。又按：同治《泉州府志》卷七有沈佺期大小潘山七律二首。佺期未入閩，二詩亦不類初唐詩，疑爲後代同名者作，今不錄，附識於此。）。
應制和蔡孚偃松篇 韋希損
大廈已成無所用，唯將獻壽答堯心。（《唐文拾補》卷十八韋璞玉撰《大唐故朝議郎京兆府功曹上柱國韋君墓誌銘》引）。
奉酬龍門北溪作（存目）（按：《文苑英華》卷一六六以此詩爲知古作。《唐詩紀事》卷十四則以爲魏奉古詩，《全唐詩》卷九一據以收入。《全唐詩》同卷知古小傳稱「存詩五首」，實收僅四首，或即因臨時抽出此詩而未及改傳。龍門北溪唱酬爲先天元年事，韋嗣立首倡，繼和者有張說、崔日知、崔泰之等。張說序僅稱崔、韋，未言魏。時知古已入推崇，奉古則位尚卑。以情理揆之，以作奉古詩爲近是。因《英華》成書較早，姑存目以備考。） 魏知古
空。
訓崔長史公石橋[詠] 劉義
□壯雄規□，□□在□□。□空歇滅（下缺）。（見《文物參考資料》一九五七年第三期刊俞同奎《安濟橋補充文獻附石刻拓片》）（按：劉義詩附崔恂詩後，惜漫漶太甚，僅餘十數字。崔恂詩已收入《全唐詩補逸》卷五。俞文又謂同時所出有另一石，前半已漫漶，後數行尚可辨，可確定二詩作年，錄如次：□元八年九月□□□□□□李于時□□□□□崔恂任深州□史□□□還此橋過喜其壯麗命舊詩云□志並七年春。俞同奎考定「□元八年」爲開元八年，幷謂崔恂七年春另有一詩刻石，迄未發現。）。
五言過棲巖寺 姚崇
鷲嶺高不極，延睇俯何宮？城郭千年在，煙雲萬里通。坐忘榮與利，行悟□將□（當爲「空」字）。願假慈悲力，微資燮理功。（見清胡聘之《山右石刻叢編》卷五）（按：此詩原刻高宗詩後。題下署：「鳳閣侍郎同鳳閣鸞臺平章事姚元崇。」）。
奉使蒲州返轡奉答聖制（題擬） 姚崇
歸來朝帝□，忽□（疑爲「逢」字）鈞天響。懸知滻水遊，絕勝汾川賞。（見前書同卷高宗《過棲巖寺》附刻韋元晨《六絕紀文》引）（按：此詩爲「大周長安二年」作，詩題據韋文擬。）。
古石之歌 鄭惟忠
江東藏瑞簡，濟北蘊兵書。若非平固湖中鴈，定是昆明池裏魚。（見《文苑英華》卷三一《古石賦》附）。
贈崔沔（題擬） 崔日用
棣華襲韡萼，桂樹連芳根。
贈崔沔 崔日用
接閈共懷鉛，齊生俎賁玉。（見《文苑英華》卷七○二崔祐甫《齊昭公崔府君集序》引）（按：崔祐甫文稱爲「贈祐甫先君左僕射」詩，係以祐甫身份而言，非日用詩題。今另擬題。）。
桃源行 包融
武陵川徑入幽遐，中有雞犬秦人家，家傍流水多桃花。桃花兩邊種來久，流水一道何時有？垂條落蕋暗春風，夾岸芳菲至山口。歲歲年年能寂寥，林下青苔日爲厚。時有仙鳥來啣花，曾無世人此携手。可憐不知若爲名，君任（一作「往」）從之多所更。古驛荒橋平路盡，崩湍怪石小溪行，相見維舟登覽處，紅堤綠岸宛然成。多君此去從仙隱，令人晚節悔營營。（見《文苑英華》卷三三二）（按：明刻本《文苑英華》收此詩失署名，《全唐詩》卷七八六遂收歸無名氏。按《吟窗雜錄》卷四六收包融《武陵桃源送人》一首，前二句與此詩二句同，後二句作「先時見者爲誰耶，源水今流桃復花」。《全唐詩》卷一一四已收入。《吟窗雜錄》爲北宋末蔡傳編，保存唐詩甚豐，惟多爲節錄。其錄爲包融詩，當可信。《英華》所錄前三句，疑脫去一句。）。
詠江上溺死女子（題擬） 江油令
二八誰家女，漂來倚岸蘆。鳥窺眉上翠，魚弄口傍珠。。
賦山火詩 江油令
野火燒山去，人歸火不歸。（均見《唐詩紀事》卷十八引《彰明逸事》）。
在唐奉本國皇太子 道慈
三寶持聖德，百靈扶仙壽。壽共日月長，德與天地久。（日本淡海三船《懷風藻》）。
在唐憶本鄉 辨正
日邊瞻日本，雲裏望雲端。遠遊勞遠國，長恨苦長安。（《懷風藻》）。
與朝主人 辨正
鐘鼓沸城闉，戎蕃預國親。神明今漢主，柔遠靜胡塵。琴歌馬上怨，楊柳曲中春。唯有關山月，偏迎北塞人。（同前）（按：道慈、辨正詩，張步雲《唐代逸詩輯存》已收入。）。
雲中古城賦附歌 一 張嵩
魏家美人聞姓元，新聲巧妙今古傳。昔日流音遍華夏，可憐埋骨委山樊。城闕摧殘猶可惜，荒郊處處生荆棘。寒飈動地胡馬嘶，若個征夫不沾臆。人生榮耀當及時，白髮須臾亂如絲。君不見魏都行樂處，祇今空有野風吹。
雲中古城賦附歌 二 張嵩
雲中古城鬱嵯峨，塞上行吟麥秀歌。感時傷古今如此，報主懷恩奈老何！（見《文苑英華》卷四五）。
大唐封東嶽朝覲頌附詩 蘇頲
天子聖兮天孫崇，登以封兮報以功。受命再惟皇代，天之賚人所載。士馬山嶫，戈矛山沓，禎符山雜，靈響山答，天與人合。我鋪衍兮長粹清，太元冊兮太一精，休光光我之慶成，舜四朝而禹萬國，莫之我京。（見《唐文粹》卷十九）。
示慧忠偈（題擬） 一 智威
莫繫念，念成生死河。輪迴六趣海，無見出長波。（見《景德傳燈錄》卷四、《五燈會元》卷二）。
示慧忠偈（題擬） 二 智威
余本性虛無，緣妄生人我。如何息妄情，還歸空處坐。（見《五燈會元》卷二）。
摩訶羅國娑般檀寺述志（題擬） 慧超
不慮菩提遠，焉將鹿苑遙。祇愁懸路險，非意業風飄。八塔難誠見，參著經劫燒。何其人願滿，目覩在今朝。
南天路言懷（題擬） 慧超
月夜瞻氜路，浮雲颯颯歸。減書參去便，風急不聽迴。我國天岸北，他邦地角西。日南無有雁，誰爲向林飛。。
哀求法漢僧（幷序○題擬） 慧超
故里燈無主，他方寶樹摧。神靈去何處，玉貌已成灰。憶想哀情切，悲君願不隨。孰知鄉國路，空見白雲歸。（以上三詩均出《大正新修大藏經》第五十一冊慧超撰《往五天竺國傳》。參伯三五三二卷。）。
五言□□觀□明府携（下缺） 缺名
春山桂實奇，露□莅江垂。（下缺）□疎□□識，幽□□人知。賴□□□□，□□□□□。（《文博》一九九○年第一期刊張沛《唐黃土磨崖刻石試析》錄陝西旬陽城東禹穴側磨崖石刻）（按：據張文介紹，此石刻爲楷書，凡五十四行，行約三十字，漫漶甚嚴重。自十一行以後，錄唱和諸人詩什。首十行似敍唱和緣起，錄殘文如次：「〖上缺三行〗土牛〖下缺〗幽桂一□□□□里〖下缺〗焉覩其仙〖下缺〗衣繡之〖下缺〗石□泉□□雉〖下缺〗而□人花西摘以清一〖下缺〗元十七年春正月庶〖下缺〗」張文據黃土縣之置改，考定此組詩作於開元十七年，可爲定論。第一首詩作者姓名、官職不詳。從第二首詩題看，似即□州〖疑即金州〗別駕。）。
□州司馬
。
□□州別駕□皇□從□□□聞下（下缺） □州司馬
聞□□□才，□春復賞梅。詠□幽山桂，傳聲□□□。□□□□□，□□□□□。□□□君酒，花□妓女杯。淮南有便使，□摘一枝來。□□史（下缺。同前）。
□和 □同
（上缺）影□□□□□□□□□□丹。□軾□黃土，□琴□武城。醴泉飛漢曲，芳桂□山□。□丹□彾□，羣英□雁聲。□□□□德，{蠜虫=糸}□遂留情。□□□靡□，□□□□□。□□香可□，□□□□□。（同前）（按：此詩題僅存「和」字，知爲和前詩之作。）。
同[前] 馮□原
（上缺）如。淮南桂□林，幽□武城隅。□白無人識，□□□楊殊。影□巖□□，□□□□□。𠭴公子至，香拂舞童□。不被王孫□，何由得鑒歟？□轉□□□，□□□□□。（同前）（按：以下諸詩，皆署〖同前〗，知爲同時唱和之作。）。
同前 □馮
（上缺）芳（下缺）□□游□浦，弄鳥戲蘭陔。石□吟□□，山□奏落梅。壽□半□□，□□□□□。□□臨江酌，舞席倚泉開。□留□□□，□醉□巖□。（同前）（按：馮□原、□馮，皆署爲黃土縣令，疑爲前後任。）。
同前 楊潛
（上缺）□□□□撫，幽巖有□香。□□□□□，□□舞□莊。□□□□□，□□□□□。□□□□化，叨毗製錦□。□□□□□，□□□□陽。（同前）。
同前 楊□
王□重幽賞，携樽對□□。□□□□□，□□□□□。□□□□□，□□□□□。鳥鳴欺□度，人嬌舞實□。獨□□□□，□□□□□。（同前）。
同前 黃土縣尉
□□□幽□，携樽玩桂□。□□□□□，□□□□□。□□□□□，□□□□□。□□□月□，欺曲彩雲中。□□□□□，合□□□□。（同前）。
楊□
。
同前 楊□
（上缺）□□丹桂□，旖旎綠巖垂。□□露（下缺）人□花飄□袖宜□□□□□□雖（下缺。同前）。
同前 雍州率□□□
（上缺）在□□□□巖前□華歷畿（下缺）人眄王孫寔□甄得因（下缺。同前）。
同前 孫□
（上缺）□□火□修□上罩天□孫（下缺）□□承□妓，香風韻管絃。（下缺。同前）（按：此下尚有□陽隱士、前西城縣尉二人之殘詩，□陽隱士詩存：「□□□勝□□履〖下缺〗雲□草□空不期□□□□得□□聖〖下缺〗」前西城縣尉詩存：「□□地零落□□□□□□□□□殊香〖下缺〗醉□□□□仙□□□曲□□能〖下缺〗」皆已不可讀，不另立目，姑附於此。）。
李昂
。
戚夫人楚舞歌 李昂
定陶城中是妾家，妾年二八顏如花。閨中歌舞未終曲，天下死人如亂麻。漢王此地因征戰，未出簾櫳人已薦。風花菡萏落轅門，雲雨徘徊入行殿。日夕悠悠非舊鄉，飄颻處處逐君王。玉閨門裏通歸夢，銀燭迎來在戰場。從來顧恩不顧己，何異浮萍寄深水。逐戰曾迷隻輪下，隨君幾陷重圍裏。此時平楚復平齊，咸陽宮闕到關西。珠簾夕殿聞鐘漏，白日秋天憶鼓鼙。且矜容色長自持，且遇乘輿恩幸時。香羅侍寢雙龍殿，玉輦看花百子池。君王縱恣翻成誤，呂后由來有深妒。不奈君王容髮衰，相存相顧能幾時。黃泉白骨不可報，雀釵翠羽從此辭。君楚歌兮妾楚舞，脉脉相看兩心苦。曲未終兮袂更揚，君流涕兮妾斷腸。已見謀臣歸惠帝，徒留愛子付周昌。（《才調集》卷三、伯二五六七卷）（按：伯二五六七卷存此詩之後半篇，今參《才調集》補足之。《全唐詩》卷一二○收此詩，缺「且矜容色長自持」以下四句，故重錄之。此則承湯華泉同志見告。）。
三門賦附歌 趙冬曦
甲負石兮空自奇，客乘查兮何遠爲。君不見虛舟之泛泛，浩浩乘流而不羈。（見《文苑英華》卷三四）。
白楊篇 張說
欲識前王塔鞍處，正北苗抽一小枝。（《文苑英華》卷八七六令狐楚《白楊新廟碑》引。此則承陶敏先生告知。）。
句 張說
分班曉入翔鴛閣，直舍旁連浴鳳池。（見明刻本《錦繡萬花谷後集》卷十）。
詠三御史（題擬） 朱評之
韋子凝而密，任生直且狂。可憐元福慶，也學坐癡牀。（見《太平廣記》卷二五○韓琬《御史臺記》引）（《御史臺記》云：「唐元福慶，河南人，拜右臺監察。與韋虛名、任正名頗事軒昂。殿中監察朱評之詠曰〖詩略〗。正名聞之，乃自改爲『俊且強』。」按：談刻本《太平廣記》錄前段文字，適缺「朱」字。《全唐詩》卷八七二收入此詩。其祖本當即談刻本，未察「評之」爲人名，因列入無名氏諧謔詩。人民文學出版社排印本《太平廣記》，爲汪紹楹先生校本，此處據明抄本補「朱」字，今即據以重錄。評之時代，係參據任正名事跡而定。）。
玄珠歌 一 張果
解採玄珠萬惡除，盡令得道入清虛。乾符顯出真金行，備在逍遙三卷書。
玄珠歌 二 張果
宮闕樓臺表道軀，不留命本敵洪爐。元神散走枯庭在，拋盡玄珠一物無。
玄珠歌 三 張果
塵心不識體中天，空敬靈儀擬覓仙。自有玄珠不知處，何年歸命入丹田。
玄珠歌 四 張果
多恃聰明強是非，縱聞法要亦相違。若能不出長生寶，結作玄珠透紫微。
玄珠歌 五 張果
謾求土塑及丹青，空看經文道豈成。自有玄珠無價寶，幾時覺悟駐神精。
玄珠歌 六 張果
明暗同源人不知，若能曉了自幽奇。玄珠定是含光主，永住金宮月魄池。
玄珠歌 七 張果
落崖溪畔整神機，能把金光閉命扉。爲得玄珠鎮靈府，一真行處一光輝。
玄珠歌 八 張果
元真散走不能扃，積毒縱橫壞百靈。豁盡玄珠無上寶，醉中生死幾時醒。
玄珠歌 九 張果
冲和海裏育元精，中有玄珠壽命成。不鍊不凝拋欲盡，何如黑處頓教明。
玄珠歌 十 張果
解通神息體藏珍，與道相違便失真。若遇玄珠結中道，自然成就化金巾。
玄珠歌 十一 張果
凡情激濁污天門，豈識玄珠性命根。生處莫令流浪去，當時清淨不迷昏。
玄珠歌 十二 張果
玄珠振動被魔羣，照著生門白黑分。向裏修持堅固後，道成方識九霄君。
玄珠歌 十三 張果
欲採玄珠日月奔，先須火發制靈根。朝元萬過金精結，此是登真第一門。。
玄珠歌 十四 張果
玄珠常處洞房居，日月融來渾太虛。真遣瓊環隨液化，光明不絕照神廬。
玄珠歌 十五 張果
玄珠玉樹有根苗，水際連天永不凋。真火含虛如赤日，金華結魄六時潮。
玄珠歌 十六 張果
早須烹取太陽酥，喫著元神永不枯。若要形超化金骨，玄珠向裏有醍醐。
玄珠歌 十七 張果
逍遙常飲月魂津，灌溉靈根道德新。留寶去塵光不散，玄珠照耀五通身。
玄珠歌 十八 張果
往來出入改嬰孩，順逆參差致禍災。盡有玄珠同一處，因師與指住靈臺。
玄珠歌 十九 張果
玄珠鼓吹法雷霆，雨滿中池變八瓊。從此光明徹天上，五雲行駕到蓬瀛。
玄珠歌 二十 張果
用心萬種事多端，何以歸元向裏觀。捉得玄珠令換骨，形超碧落駕金鸞。
玄珠歌 二十一 張果
安閑日夜不曾奔，裏有玄珠開一門。蕩盡塵勞分日月，直交至寶入崑崙。
玄珠歌 二十二 張果
因師傳秘頓無爭，抽却玄珠一道明。天樂至今聲不絕，玄珠果滿赤龍迎。
玄珠歌 二十三 張果
點檢光芒八道分，解吞真火體中焚。玄珠開決三清界，待了齊驅五色雲。
玄珠歌 二十四 張果
未悟真元恍惚驚，任心貪慾恣三彭。玄珠到處無能染，寶滿瓊池達上清。
玄珠歌 二十五 張果
玄珠得了永無爭，不出丹元結實成。因轉淘澄輪似月，尋常清淨顆中明。
玄珠歌 二十六 張果
玄珠失却落坵墟，流浪輪迴錯卷舒。魂魄若凝如日月，體同天地合清虛。
玄珠歌 二十七 張果
玄珠結魄一時冲，送入瓊樓最上宮。恰似蟾光能出沒，自然輕舉入雲中。
玄珠歌 二十八 張果
從前搬運幾多人，只把凡形頓出塵。千萬天仙行此術，玄珠照耀一元真。
玄珠歌 二十九 張果
因師指動日光隨，解把玄珠化羽衣。功滿得成天上道，未登雲路沒人知。。
玄珠歌 三十 張果
逍遙著述顯虛無，不出身田指道軀。內秘分爲上中下，尋蹤盡道得玄珠。（按：《崇文總目》卷四著錄《玄珠歌》一卷，不題撰人。《通志·藝文略》署通玄先生。）。
金虎白龍詩 一 張果
鉛汞傳法百萬秋，幾人認得幾人修。若教世上知靈藥，天上神仙似水流。
金虎白龍詩 二 張果
大道分明在目前，時人不會謾求鉛。黃芽本是乾坤氣，神水根基與汞連。
金虎白龍詩 三 張果
姹女初生醉似泥，千朝暗室不東西。虔心日夜勤調火，莫遣靈丹氣不齊。
金虎白龍詩 四 張果
天地初生日月高，狀如雞子狀如桃。陰陽真氣知時節，直待三年始脫胞。
金虎白龍詩 五 張果
世人何處覓黃芽，此物鉛中是我家。鉛汞共成真地氣，脫胞方始見靈砂。
金虎白龍詩 六 張果
滿世黃芽人不識，識得黃芽家不貧。黃芽豈使世人識，縱識黃芽不得門。
金虎白龍詩 七 張果
二氣丹砂不足靈，真成真氣用黃輕。鉛中有物丹中汞，人自迷津落路行。
金虎白龍詩 八 張果
合於天地合於玄，子母相幷不敢言。先汞後鉛真大道，莫教失伴鶴歸天。
金虎白龍詩 九 張果
此物從分二八傳，吉年吉月入爐安。千朝火候知時節，莫遣芽成汞不乾。
金虎白龍詩 十 張果
汞在中宮芽在南，先須斟酌莫教參。黃芽不是難求藥，人自無知口不緘。
金虎白龍詩 十一 張果
滿市黃芽無不歸，世人輕宴治塵微。公卿盡識真靈藥，至死貪婪鬬曉暉。
金虎白龍詩 十二 張果
日月延人人自忙，分明真道不窮陽。家家盡有鉛和汞，使得迷人人渺茫。
金虎白龍詩 十三 張果
明明五運自推尋，汞中鉛中理最深。鉛汞既知人世有，堅須窮道莫沉吟。。
金虎白龍詩 十四 張果
大道遺留一卷經，自然匹配作儀形。天生鉛汞人間有，何得他州問藥名。
金虎白龍詩 十五 張果
用鉛須得汞相和，二姓爲親女唱歌。鍊到紫河車半地，白雲相伴鶴回過。
金虎白龍詩 十六 張果
甲乙神驅造化圖，潛龍知是好鉛酥。分明制出何難會，却道仙家謎語浮。
金虎白龍詩 十七 張果
青龍白虎合爲胎，十月爐中滿始開。此是黃芽親口訣，世人何處覓三才。
金虎白龍詩 十八 張果
鉛汞居乾不在山，三關晝夜好追攀。少年縱却疎狂性，漸覺尫羸作鬼顏。
金虎白龍詩 十九 張果
道須心向北方窮，黃芽生長在鉛中。丹砂姹女真靈藥，得伴相將去大蓬。
金虎白龍詩 二十 張果
大道從來不負人，分明鉛汞棄如塵。莫言世上無靈藥，二氣丹砂水火真。
金虎白龍詩 二十一 張果
此物天生人不知，陰陽真氣兌爲離。坎宮五世求名姓，認得黃芽作聖基。（《正統道藏》本宋佚名《內丹秘訣》引）（按：《通志·藝文略》道類收張果〖通玄先生〗《玄珠歌逍遙歌內指黃芽歌》一卷。《玄珠歌》已見前錄。本組詩多述黃芽，疑即《內指黃芽歌》。）。
五子守仙丸歌 張果
返老成少是還丹，不得守仙亦大難。愁見鬢斑令却黑，一日但服三十丸。松竹本自無艷色，金液因從火制乾。五子可定千秋旨，百歲如同一萬年。（《正統道藏》本《懸解錄》。又《雲笈七籤》卷六四）（按：《懸解錄》卷首有唐大中九年序。據《新唐書·藝文志》、《通志·藝文略》，並參陳國符先生所考，此序爲紇干臮作。）。
還丹口訣 白履忠
水中鉛，火裏鉛，水火二鉛同一原，不知咫尺是神仙。敬將朱砂酒醋煎，千千萬萬化爲煙。假如伏火只成頑，欲得人間作地仙。煉取五行四象全，陰功濟世真上天。（後蜀無名氏《大還丹照鑑》）。
太上昇玄消災護命妙經頌 司馬承禎
太上本來真，虛無中有神。若能心解悟，身外更無身。假名元始號，元始虛無老。心源是元始，更無無上道。七寶爲林苑，五明宮殿寬。人身皆備有，不解向心觀。三世諸天聖，相因一性宗。一身無萬法，萬法一身同。放出光明照，無央世界中。乾坤明表裏，日月覺朦朧。妙觀無靜苦，自性不能知。妄想隨緣去，何時有出期。生滅何時盡，相因浩劫來。似環螻蟻轉，如轂碾塵埃。誰言河海闊，深淺尚能知。愛欲情無底，何年有出時？水鳥及風林，咸歸一法音。如何顛倒性，自起萬般心。虛無含有象，有象復歸無。心若分明了，知權呼有無。無空空不空，無色色不色。若能知色空，色空皆自得。有有兼無有，無無及有無。虛心能不動，妙道自來居。如人入黑暗，目覩又何曾。若要分明見，須憑浩劫燈。有相兼無相，迷惑終不知。未能明覺性，安得決狐疑。衆生情行劣，迷失道根源。特謂宣宗旨，教令入妙門。物向無中有，道從有裏無。莫生無有見，迷執自消除。空色互相生，相纏如糾墨。要知空色理，自莫分空色。道性本虛無，虛無亦假呼。若生無有見，終被法來拘。不空是真空，不色是真色。空色便爲真，真法何曾得？是空及是色，究竟總非干。要認真空色，迴心向己難。空色宜雙泯，不須舉一隅。色空無滯礙，本性自如如。妙音喻虛性，虛心非妙音。認他毫髮事，難得[自]（目）由心。一心觀一切，一切法皆同。若能如斯解，方明智慧通。了悟性根源，名爲入妙門方便法，是法勿留存。決破疑惑網，有無都不干。正心長自在，如[隼]（準）入雲盤。心靜六根清，六根隨性行。性能無著物，邪障那邊生。妙經無礙性，權立妙經名。故爲衆生說，令教悟此經。一真度一切，如檝濟橫流。真性隨身有，勿於身外求。傳教虛無理，世間散布行。誦經能萬遍，其義自分明。真性號神王，飛天無定方。破邪能自外，堅固喻金剛。靈童即正性，無染號真人。威猛喻師子，名殊一法身。諸天諸聖衆，無一亦無二。性不遂波流，是名真侍衛。語默及遊息，無生一念思。忘形歸恍惚，神鬼不能窺。正法度邪法，衆生見處偏。若生無有見，即被染心田。天尊重說偈，直爲指心源。汲引迷惑者，令歸解脫門。道非干視聽，視聽轉生疑。應物臨機用，虛心即可知。心疑隨萬境，隨境認心田。道非有爲有，方名離種邊。（《正統道藏》鳥字號）。
丹元子步天歌 東方七宿 一 王希明
角，兩星南北正直著，中有平道上天田，總是黑星兩相連，別有一烏名進賢。平道右畔獨淵然，最上三星周鼎形，角下天門左平星，雙雙橫於庫樓上，庫樓十星屈曲明。樓中五柱十五星，三三相著如鼎形。其中四星別名衡，南門樓外兩星橫。
丹元子步天歌 東方七宿 二 王希明
亢，四星恰如彎弓狀。大角一星直上明，折威七子亢下橫。大角左右攝提星，三三相似如鼎形。折威下左頓頑星，兩箇斜安黃色精。頑下二星號陽門，色若頓頑直下𨀛。
丹元子步天歌 東方七宿 三 王希明
氐，四星似斗側量米。天乳氐上黑一星，世人不識稱無名。一箇招搖梗河上，梗河橫列三星狀。帝席三黑河之西，亢池六星近攝提。氐下衆星騎官出，騎官之衆二十七。三三相連十欠一，陣車氐下騎官次，騎官下三車騎位。天輻兩星列陣傍，將軍陣裏振威霜。
丹元子步天歌 東方七宿 四 王希明
房，四星直下主明堂。鍵閉一黃斜向上，鉤鈴兩箇近其傍。罸有三星植鍵上，兩咸夾罸似房狀。房下一星號爲日，從官兩箇日下出。。
丹元子步天歌 東方七宿 五 王希明
心，三星中央色最深。下有種卒共十二，三三相聚心下是。
丹元子步天歌 東方七宿 六 王希明
尾，九星如鉤蒼龍尾。下頭五點號龜星，尾上天江四橫是。尾東一箇名傅說，傅說東畔一魚子。龜西一室是神宮，所以列在后妃中。
丹元子步天歌 東方七宿 七 王希明
箕，四星形狀如簸箕。箕下三星名木杵，箕前一黑是糠皮。
丹元子步天歌 北方七宿 一 王希明
斗，六星其狀似北斗。魁上建星三相對，天弁建上三三九。斗下圓安十四星，雖然名鼈貫索形。天雞建背雙黑星，天籥柄前八黃精，狗國四方雞下生。天淵十星鼈東邊，更有兩狗斗魁前，農家丈人狗下眠，天淵十黃狗色玄。
丹元子步天歌 北方七宿 二 王希明
牛，六星近在河岸頭。頭上雖然有兩角，腹下從來欠一脚。牛下九黑是天田，田下三三九坎連。牛上直建三河鼓，鼓上三星號織女。左旗右旗各九星，河鼓兩畔右邊明。更有四黃名天桴，河鼓直下如連珠，羅堰三烏牛東居。漸臺四星似口形，輦道漸臺在何許，欲得見時近織女。
丹元子步天歌 北方七宿 三 王希明
女，四星如箕主嫁娶。十二諸國在下陳，先從越國向東論。東西兩周次二秦，雍州南下雙鴈門。代國向西一晉伸，韓魏各一晉北輪。楚之一國魏西屯，楚城南畔獨燕軍。燕西一郡是齊鄰，齊北兩邑平原君。欲知鄭在越下存，十六黃星細區分。五箇離珠女上星，敗瓜珠上瓠瓜生。兩箇各五瓠瓜明，天津九箇彈弓形。兩星入午河中橫，四箇奚仲天津上，七箇仲側扶筐星。
丹元子步天歌 北方七宿 四 王希明
虛，上下各一如連珠。命祿危非虛上呈，虛危之下哭泣星。哭泣雙雙下壘城，天壘團圓十三星，敗臼四星城下橫，臼西三箇離瑜明。
丹元子步天歌 北方七宿 五 王希明
危，三星不直舊先知。危上五黑號人星，人畔三五杵臼形。人上七烏號車府，府上天鉤九黃晶。鉤上五鵶字造父，危下四星號墳墓。墓下四星斜虛梁，十箇天錢梁下黃。墓傍兩星能蓋屋，身著黑衣危下宿。
丹元子步天歌 北方七宿 六 王希明
室，兩星上有離宮出。遶室三雙有六星，下頭六箇雷電形。壘壁陳次十二星，十二兩頭大似升。陣下分布羽林軍，四十五卒三爲羣。壁西星多難論，子細歷歷看區分。三粒黃金名鈇鉞，一顆真珠北落門。門東八魁九箇子，門西一宿天綱是。電傍兩星土功吏，騰蛇室上二十二。
丹元子步天歌 北方七宿 七 王希明
壁，兩星下頭是霹靂。霹靂五星橫著行，雲雨次之口四方。壁上天廐十圓黃，鈇鑕五星羽林傍。
丹元子步天歌 西方七宿 一 王希明
奎，腰細頭尖似破鞋。一十六星遶鞋生，外屏七烏奎下橫。屏下七星天溷明，司空左畔土之精。奎上一宿軍南門，河中六箇閣道形。附路一星傍道明，五箇吐花王良星，良星近上一策名。
丹元子步天歌 西方七宿 二 王希明
婁，三星不勻近一頭。左更右更烏夾婁，天倉六箇婁下頭。天庾四星倉東脚，婁上十一將軍侯。
丹元子步天歌 西方七宿 三 王希明
胃，三星鼎足河之次。天廩胃下斜四星，天囷十三如乙形。河中八星名太陵，陵北九箇天船名。陵中積屍一箇星，積水船中一黑精。
丹元子步天歌 西方七宿 四 王希明
昴，七星一聚實不少。阿西月東各一星，月下五黃天陰名。陰下六烏芻藁營，營南十六天苑形。河裏六星名卷舌，舌中黑點天讒星，礪石舌傍斜四丁。。
丹元子步天歌 西方七宿 五 王希明
畢，恰似爪叉八星出。附耳畢股一星光，天街兩星畢背傍。天節耳下八烏幢，畢下橫列六諸王。王下四皂天高星，節下團圓九州城。畢口斜對五車口，車有三柱任縱橫。車中五箇天潢精，潢畔咸池三黑星。天關一星車脚邊，參旗九箇參車間，旗下直建九斿連，斿下十三烏天園，九斿天園參脚邊。
丹元子步天歌 西方七宿 六 王希明
觜，三星相近作參蘂。觜上坐旗真指天，尊卑之位九相連。司怪曲立坐旗邊，四鵶大近井鉞前。
丹元子步天歌 西方七宿 七 王希明
參，總有十星觜相侵。兩肩䨥足三爲心，伐有三星足裏深。玉井四星右足陰，屏星兩扇井南襟。軍井四星屏上吟，左足下四天厠臨，厠下一物天屎沉。
丹元子步天歌 南方七宿 一 王希明
井，八星橫列河中淨。一星名鉞井邊安，兩河各三南北正。天樽三星井上頭，樽上橫列五諸侯。侯上北河西積水，欲覓積薪東畔是。鉞下四星名水府，水位東邊四星序。四瀆橫列南河裏，南河下頭是軍市。軍市團圓十三星，中有一個野雞精。孫子丈人市下列，各立兩星從東說。闕丘二箇南河東，丘下一狼光蒙茸。左畔九箇彎弧弓，一矢擬射頑狼胸。有箇老人南極中，春秋出入壽無窮。
丹元子步天歌 南方七宿 二 王希明
鬼，四星冊方似木櫃。中央白者積尸氣，鬼上四星是爟位。天狗七星鬼下是，外廚六間柳是次。天社六箇弧東倚，社東一星是天紀。
丹元子步天歌 南方七宿 三 王希明
柳，八星曲頭垂似柳。近上三星號爲酒，享宴大酺五星守。
丹元子步天歌 南方七宿 四 王希明
星，七星如鉤柳下生。星上十七軒轅形，軒轅東頭四內平。平下三箇名天相，相下稷星橫五靈。
丹元子步天歌 南方七宿 五 王希明
張，六星似軫在星傍。張下只是有天廟，十四之星冊四方。長垣少微雖向上，星數歌在太微傍，天尊一星直上黃。
丹元子步天歌 南方七宿 六 王希明
翼，二十二星大難識。上五下五橫著行，中心六箇恰如張。更有六星在何許？三三相連張畔附。必若不能分處所，更請向前看野取。五箇黑星翼下頭。欲知名字是東甌。
丹元子步天歌 南方七宿 七 王希明
軫，四星似張翼相近，中央一箇長沙子。左轄附兩星，軍門兩黃近翼是。門下四箇主司空，門東七烏青丘子。青丘之下名器府，器府之星三十二。以上便爲太微宮，黃道向上看取是。（以上二十八首均錄自鄭樵《通志》卷三八《天文略》第一）。
丹元子步天歌 太微宮 王希明
上元太微宮，昭昭列象布蒼穹。端門只是門之中，左右執法門西東。門左皂衣一謁者，以次即是烏三公。三黑九卿公背傍，五黑諸侯卿後行。四箇門西主軒屏，五帝內坐於中正。幸臣太子幷從官，烏列帝后從東定。郎將虎賁居左右，常陳郎位居其後。常陳七星不相誤，郎位陳東一十五。兩面宮垣十星布，左右執法是其數。宮外明堂布政宮，三箇靈臺候雲雨。少微四星西南隅，長垣䨥䨥微西居。北門西外接三台，與垣相對無兵災。
丹元子步天歌 北極紫微宮 王希明
中元北極紫微宮，北極五星在其中。大帝之坐第二珠，第三之星庶子居。第一號曰爲太子，四爲后宮五天樞。（一云：「第三明者帝之居，第四名曰四庶子，最小第五天之樞。」）左右四星是四輔，天一太一當門路。左樞右樞夾南門，兩面營衛一十五。上宰少尉兩相對，少宰上輔次少輔。上衛少衛次上丞，後門東邊大贊府。門西喚作一少丞，以次却向前門數。陰德門裏兩黃聚，尚書以次其位五。女史柱史各一戶，御女四星五天柱。大理兩星陰德邊，勾陳尾指北極顛，勾陳六星六甲前。天皇獨在勾陳裏，五帝內坐後門是。華蓋幷杠十六星，杠作柄象蓋傘形。蓋上連連九箇星，名曰傳舍如連丁。垣外左右各六珠，右是內階左天廚。階前八星名八穀，廚下五箇天棓宿。天牀六星左樞在，內廚相星右樞對。文昌斗上半月形，希疎分明六箇星。文昌之下曰三公，太尊只向三公明。天牢六星太尊邊，太陽之守四勢前。一箇宰相太陽側，更有三公相西偏，即是玄戈一星圓。天理四星斗裏暗，輔星近著開陽淡。（一本云：「文昌之下三師名，天牢六星四勢前。更有三公相西偏，即是太陽一星圓。天理四星斗裏暗，輔星近著闓陽淡。」）北斗之宿七星明，第一主帝名樞精，第二第三璇璣星，第四名權第五衡，闓陽搖光六七名。
丹元子步天歌 天市垣 王希明
下垣一宮名天市，兩扇垣牆二十二。當門六角黑市樓，門左兩星是車肆。兩箇宗正四宗人，宗星一䨥亦依次。帛度兩星屠肆前，候星還在帝坐邊。帝坐一星常光明，四箇微茫宦者星。以次兩星名列肆，斗斛帝前依其次，斗是五星斛是四。垣北九箇貫索星，索口橫者七公成。天紀恰似七公形，數著分明多兩星。紀北三星名女牀，此坐還依織女傍。三元之象無相侵，二十八宿隨其陰。水火土木幷與金，以次別有五行分。（以上三首錄《通志》卷三九《天文略》第二）（按：〖1〗《崇文總目》輯本卷四《天文占書類》有「《丹元子步天歌》一卷，王希明撰」。〖2〗《新唐書·藝文志》「天文類」云：「王希明《丹元步天歌》一卷。」）（〖3〗黃伯思《東觀餘論》卷下《校正〈崇文總目〉十七條》云：「《丹元子步天歌》，此但記列星所在，並其象數，使人易識耳，非占說也。」〖4〗鄭樵《通志·天文略》云：「隋有丹元子者，隱者之流也。不知名氏，作《步天歌》，見者可以觀象焉。王希明纂漢晉志以釋之，《唐書》誤以爲王希明也。……此本只傳靈臺，不傳人間，術家秘之，名曰《鬼料竅》。世有數本，不勝其訛，今則取之，仰觀以從稽定。」〖5〗晁公武《郡齋讀書志》〖袁本〗卷三上錄《步天歌》一卷：「右未詳撰人。二十八宿地歌也。三垣頌、五星凌犯賦於後。或云唐王希明，自號丹元子。」〖6〗王應麟《困學紀聞》卷九《天道》云：「《步天歌》，《唐志》謂王希明丹元子。今本司天右拾遺內供奉王希明撰，喬令來注。二十八宿歌、三垣頌，五行吟，總爲一卷。」次引鄭樵之說，末謂「然則王希明丹元子蓋二人也」。〖7〗錢大昕《十駕齋養新錄》卷十四云：「《丹元子步天歌》，不著撰人姓名。相傳以爲唐王希明所撰。鄭樵獨非之。以爲丹元子隋之隱者，與希明各是一人。然歌詞淺陋，不似隋人文字，《隋書·經籍志》亦無此書，其非隋人明矣。古天文家未有以太微、天市配紫宮爲三垣者。《太史公書》，太微屬南宮，天市屬東宮。《晉》、《隋》二志，則分中外宮與二十八宿爲三列、而太微、天市雜敍於中宮之次。使丹元子果隋人，則唐初李淳風修《隋志》，何不一述三垣之說乎？漁仲好異而無識，欲取俚鄙之歌，駕乎前志之上，所謂棄周鼎而寶康瓠者也。」〖8〗沈曾植《海日樓札叢》卷三云：「世或謂《丹元子步天歌》是隋時人作，鄭漁仲《天文略》亦謂丹元子隋人撰歌，王希明唐人撰釋。然《通志》天文書目：《丹元子步天歌》一卷，注云：『唐右拾遺內供奉王希明撰。』固無丹元子隋人之說也。《唐志》五行類，王希明《太一金鏡式經》十卷，注『開元中詔撰』則希明乃術數學家，非天文專家。」〖9〗羅振玉《雪堂校刊羣書敍錄》卷下云：「鄭氏《通志·天文略》謂撰《步天歌》之丹元子乃隋人，於前藉無徵，恐未可信。」）。
若耶春意 許景先
越水正逶迤，艷陽三月時。中有嬋娟子，含怨望佳期。鮮膚潤玉澤，微眄動蛾眉。解珮遺中浦，折芳懷所思。彩色豈不重，瓌艷難久滋。一歌江南曲，再使妾心悲。（見《會稽掇英總集》卷七）。
答客問 王翰
龍躍湯泉雲漸迴，龍飛香殿氣還來。龍潛龍見雲皆應，天道常然何問哉！（見宋敏求《長安志》卷十五「臨潼」「陰盤城」條）（《長安志》云：「開元八年冬，乘輿自南入，行至半城，黑氣自城東北角起，倐忽滿城，從官皆相失。上策馬踰城赴官路下，至渭川，雲氣稍解。侍臣分散尋求乘輿所在，既謁見，悲喜迸涕，上亦悵然。自是還宮，數日不出。翰林學士通事舍人王翰作《答客問》上之，詞曰〖略〗。」）。
過琴溪（幷序） 杜偉
州府謫宦居，邑城攝官涖。悠悠涇川適，佳期此相遲。靈溪知幾曲，曲曲各殊致。仙嶺多巉顏，前峰特超類。穹崇勢旁倒，㟯下無地。洞穴盤龍蛇，空巖隱魑魅。蘋開秋水綠，竹動寒山翠。遠嶂數瀑懸，疎林一猿墜。依然彈素絃，流我望鄉淚。席上紅泉飛，樽前白雲至。中山是隱居，緬想故心醉。忽覩邢武辭，聆其金石備。神交十載得，良願三人遂。（詩見嘉慶十二年刊洪亮吉纂《涇縣志》卷三一，序據附錄蔣之奇文補）（〖1〗清趙紹祖《涇川金石記》「開元摩崖詩碑」條引宋蔣之奇《磨崖詩序》略云：「予遊涇川，過琴溪，浮舟釣臺，道旁見石崖蒼蒼，上摩穹旻，意其下必有瓌觀焉。既還至水西，涇令陳中裕餞余巖礲寺，尉劉公曼云：向所觀石崖古刻尚在。唐玄宗開元甲子，河間邢巨、沛國武平一，嘗遊是溪，題絕句其下。又刻一長篇，尤雅淡有清思。其序云：『二十二年冬，予自柱史謫掾宣城，明年九月，連率班公〖原注：下闕〗。』讀其詩，有云：『忽覩邢武辭，聆其金石備。』以詩序考之，蓋是人也。後邢、武一紀而來，疑其即杜偉也。」〖2〗同書「杜偉《周公亭記》」條引同人《琴溪釣臺詩序》略曰：「釣臺旁山臨溪，上有古碑，皆漫滅殘剝，僅有數字可辨。其上篆四字曰《周公亭頌》，其餘字皆八分，云：『前殿中侍御史宣城郡司戶京兆杜偉纂。』〖下略〗」）（按：《涇縣志》錄此詩，署「亡名氏」，無序。末跋云：「疑杜偉作。偉以開元二十年謫掾宣城，今《全唐詩》但收『忽覩邢武辭』二句，即作杜偉。」今參蔣之奇熙寧間所作二序，可決知此詩爲杜偉所作。《全唐詩》卷七九五據蔣文錄二句，歸杜偉，無小傳，今據蔣氏二序補之。）。
駕幸華清宮賦附歌 韓休
素秋歸兮玄冬早，王是時兮出西鎬。幸華清兮順天道，瓊樓架虛兮靈仙保，長生殿前兮樹難老，甘泉流兮聖躬可澡，俾吾皇兮億千壽考。（見《文苑英華》卷五八）。
缺題 張子容
在家嬌小女，卷[幔]（慢）愛花叢。不畏羅衣濕，折花風雨中。（見《四部叢刊》本《後邨先生大全集》卷一七七《詩話續集》引李康成《玉臺後集》）。
徐嶠
。
遊石門山 徐嶠
維舟清溪泊，徐步石門瞻。窾屈借巖洞，空□□□纖。□飛下習□，響（下缺）。（見光緒元年王棻纂《青田縣志》卷六《金石》）（按：《縣志》云此詩殘刻在青田縣石門洞石壁，題下署：「勅採訪大使、潤州刺史徐嶠。」徐詩後尚存張愿和詩殘刻，錄如次：「題石門山瀑布八韻敬贈□□□公幷序。吳郡守兼江東採訪使張愿。所歷名山觀瀑布者多矣，至於飛流若布，遠近如〖中缺〗。百步石壁千尋急流成〖後缺〗。」《縣志》又錄雲舫跋云：「張刻第三行有奉和某某使遊石門山數小字參於其間。」張詩無殘存，故不另錄，姑附此以備考。）。
草堂吟 薛令之
草堂棲在靈山谷，勤讀詩書向燈燭。柴門半掩寂無人，惟有白雲相伴宿。春日溪頭垂釣歸，花笑鶯啼芳草綠。猿鶴寥寥愁轉深，携琴獨理仙家曲。曲中哀怨誰知妙，子期能識宮商調。魚未成龍劍未飛，家貧耽學人爭笑。君不見蘇秦與韓信，獨步誰知是英俊。一朝得遇聖明君，腰間各佩黃金印。男兒立志需稽古，莫厭燈前讀書苦。自古公侯未遇時，蕭條長閉山中戶。（見《高岑三廉薛氏宗譜》，轉錄自《唐代文學論叢》第九期刊施景西《薛令之的〈靈巖寺〉詩及其寫作時代》）（按：《全唐詩》卷二一五僅收此詩之首四句，題作《靈巖寺》。據施景西考，《靈巖寺》詩題爲咸通元年後的輯錄者所加。）。
燕支行營 一 崔希逸
天平四塞盡黃砂，塞冷三春少物華。忽見天山飛下雪，疑是前庭有落花。
燕支行營 二 崔希逸
陽烏黯黯暎山平，陰兔微微光漸生。戍樓往往雲間沒，烽火時時磧裏明。（見伯三六一九卷）。
歸舊隱 孟浩然
北闕辭天子，南山隱薜蘿。（見《吟窗雜錄》卷十四正字王玄《詩中旨格》引）（按：此二句疑爲浩然《歸故園作》「北闕休上書，南山歸弊廬」之異文。）。
句 孟浩然
日暮馬行疾，城荒人住稀。（見宋葛立方《韻語陽秋》卷十四）（《韻語陽秋》云：「余在毗陵，見孫潤夫家有王維畫孟浩然像，絹素敗爛，丹青已渝。維題其上云：『維嘗見孟公吟曰：「日暮馬行疾，城荒人住稀。」又吟云：「掛席數千里，名都未逢。泊舟香爐峰。」余因美其風調，至所舍圖於素軸。』」）。
贈韓襄客 孟浩然
只爲陽臺夢裏狂，降來教作神仙客。（見《增修詩話總龜前集》卷十三引《詩史》）。
閨怨詩 韓襄客
連理枝前同設誓，丁香樹下共論心。（同前）。
九度仙樓 張九齡
誰斷巨鰲足？連山分一股。誰跨海上鵬？壓作參差羽。應是女媧輩，化工揮巧斧。掀翻煮石雲，大塊將天補。渣滓至今在，縣瓴分注乳。磊落擲遐荒，齟齬不合土。忙惊日月過，晃漾空中舞。裒益問巨靈，谽谺礙臂武。塞罅制逆流，努力跡駢拇。神禹四載僕，九年梗作雨。紆回殺拗區，澎湃亂飛鼓。漫下祖龍鞭，六丁擭舟府。漫發熊繹矢，非石又非虎。數狹不能制，伊誰可再侮。曾把蓬萊輪，難將此物賭。羅浮亦可移，此物不可取。肋斗出盤山，粗能踞地主。芝田第九層，最上蕙生圃。（見同治十三年刊《直隸澧州志》卷二四）（按：嘉慶《石門縣志》卷四九收此詩，署「唐張九淵」。）。
遊洞門題陳氏丹臺詩 張九齡
鷄頭西畔洞門開，陳氏丹昇劫仞臺。𩳛鬼（《體道通鑑》作「鬽」）昔年誠誓否？至今猶說鬼肩栽。（見《宛委別藏》本宋陳田夫《南嶽總勝集》卷中「洞門觀」條。又見《歷世真仙體道通鑑》卷三三）。
登終南山得句 開元儒士
野迥雲根闊，山高樹影長。（見《增修詩話總龜》卷八引《零陵總記》）。
王位之
。
五言晚汎靈溪之作 王位之
溪水晚澄鮮，虛無含萬象。窺臨時見底，勝異如在掌。魚□□起伏，靈□猶影響。心悮出人寰，神清資偃仰。掉舟□□□，聊復愜新賞。香風襲蕙蘭，秋日浮清朗。如何得真趣，更此纓時網。坐嘯人事閑，悠然思獨往。（見光緒二十二年刊蔣師轍纂《光緒鹿邑縣志》卷十下）（按：此詩見於石刻《唐開元神武皇帝道德經注碑》右側，詩題下署：「□□採訪使下都檢校官滑州匡城主簿王位之」。詩末有「自書」二字。詩刻後有題名五行：朝散郎行臨渙縣尉李嵒□義□奉敕修功德□□□□陳忠盛開□□□□歲次庚辰臨渙主簿陳奉璋因題廟內額至此。另詳後跋。）。
五言晚遊靈溪汎舟作 邢□
晚□照靈溪，溪澄水□綺。維舟平岸□，□下□□□。□□□□□，事閒亦念此。（以下四行闕。同前）（按：此詩見於石刻《唐開元神武皇帝道德經注碑》左側，署「都知造作□□封丘主簿邢□」。詩後有題名五行：□古書敕監修功德內使梁令深監內供奉京肅明□□□玄元廟等□功□天寶元年歲在壬午□□敕修功德京同內使判官車□。〖1〗《鹿邑縣志》附跋云：「右碑二面皆刻字，下半全沒土中，蓋自宋以後，縣境屢有河患，淤填已甚也。掘地數尺，若陷穽然，龜趺乃見。碑陽漫漶過半，陰殆全泐，後亡年月，不知何時立。〖注：唐明皇開元二十三年頒《注道德經》，碑）（內有『廿三祀帝載』云云，情事正合。〗碑右側刻匡城主簿王位之詩五言八十字，具有左司風格，字亦遒逸，蓋才而淪於下位者。下列題名凡四人，同時與否，未敢決。歲次庚辰，當是開元二十八年，是歲敕修宮宇，《唐書》無徵。左側封丘主簿邢□詩，纔餘十數字，似不逮王作。下列題名皆內使監修功德者，時在天寶元年，距開元廿八年僅二載，疑是一役久而未竟也。」）。
雜詠 張旭
既作湖陰客，如何更遠游？章江昨夜雨，送我過揚州。
見遠亭 張旭
高亭□可望，朝暮對溪山。野色軒楹外，霞光几席間。
晚過水北 張旭
寒川消積雪，凍浦漸通流。日暮人歸盡，沙禽上釣舟。
三橋 張旭
北臨白雲澗，南望清風閣。出樹見行人，隔溪有魚躍。（均見《式古堂書畫彙考》卷七引《張長史四詩帖》。此帖末有柯九思、高仁卿、陶宗儀等跋。陶跋云此帖「《宣和書譜》所載，初爲蔡忠惠公〖襄〗家藏，後入御府」。）。
智封
。
對州牧衛文昇使君問（題擬） 智封
日從濛汜出，照樹全無影。（《宋高僧傳》卷八《唐鄆州安國院巨方傳》附）。
偈 懷玉
清淨皎潔無塵垢，蓮華化生爲父母。我修道來經十劫，出示閻浮厭衆苦。一生苦行超十劫，永離娑婆歸淨土。（見《宋高僧傳》卷二四）。
望石門作 王喬
高峰隔半天，長崖斷千里。鷄鳴清澗中，猿嘯白雲裏。瑤波逐空開，霞石觸峰起。（見《輿地紀勝》卷三十）。
慈和
。
曇一師歌（題擬） 慈和
曇一師，解毗尼。大聰明，更無疑。（《宋高僧傳》卷十四《唐會稽開元寺曇一傳》）。
句 張彥雄
雲壑凝寒陰，巖泉激幽響。（見《吟窗雜錄》卷二六《歷代吟譜》引殷璠語引）（殷璠曰：「彥雄詩但責瀟灑，不尚綺密，至如『雲壑凝寒陰，巖泉激幽響』，亦非凡俗之所能至也。」今按：此爲璠輯《丹陽集》佚文，詳拙文《殷璠〈丹陽集〉輯考》〖刊《唐代文學論叢》第八輯〗）。
句 蔡隱丘
草徑不聞金馬詔，松門唯見石人看。（見《吟窗雜錄》卷二六《歷代吟譜》）。
馮待徵
。
虞美人怨（按：《全唐詩》卷七七三收此詩，題作《虞姬怨》，第二十句缺三字。伯三一九五卷作「帳下娥眉隨李結」。此卷異文較多，錄如次：第四句「年華」作「容華」，第六句「結髮」作「結帶」，第九句「事征戰」作「征戰間」，第十一句「羅衣」作「羅襦」，「沾」作「裛」，第十二句「不辭」作「寧辭」，第十三句「定」作「王」，第十五句「誤」作「悟」，第十八句「智窮計屈」作「致窮勢屈」，第二十一句作「君王死時遺神彩」，第二十二句「貌」作「色」，第二十七句「本來」作「元來」。） 馮待徵
空。
送賀秘監歸會稽詩 辛替否
送君青門外，遠詣滄海汜。鳧舄遊帝鄉，羽衣飛故里。術妙焚金鼎，丹成屑瓊蘂。追餞會羣僚，屬文降天旨。秦吳稱異域，少別猶千祀。黃鶴寓遼陽，應明城郭是。（見孔延之《會稽掇英總集》卷二）（〖1〗鄭樵《通志》卷七十《藝文略》第八「詩總集類」有「《賀監歸鄉詩集》一卷。」〖2〗王楙《野客叢書》卷十七云：「僕尋考《會稽集》，得明皇所爲送賀老歸越之序與詩，及朝士自李適[之]以下三十七人餞別之作，是時正天寶三載正月五日也。」按：王楙所見《會稽集》，當即《會稽掇英總集》。該集卷二收明皇以下三十七人送賀詩，與楙所云正合。除明皇、李白、李林甫、姚鵠等四首已收入《全唐詩》外，餘均失收，以下分別輯出。其中王鐸、嚴都、李慎微三首，係晚唐人擬作，分別收入本書卷三十三、卷三十一、卷三十五。）。
送賀秘監歸會稽詩 王瑀
父子承恩日，遺榮拜職辰。挂冠辭聖主，佩印奉嚴親。舉代辭賢智，當朝勸孝仁。退歸將適越，攀餞乃傾秦。（同前）。
送賀秘監歸會稽詩 王濬
業盛王公秩，名高絳老年。遺榮謝珪組，得志學神仙。去國風爲馭，還鄉海作田。何當曳鳧舄，萬里更朝天。（同前）（按：《新唐書》卷七二中《宰相世系表》琅邪王氏房有「濬，南昌丞。」其祖弘讓，貞觀中爲中書舍人。若濬長壽，亦可活至開、天之世。然尚無確證定爲一人，姑附識於此，以俟考詳。）。
送賀秘監歸會稽詩 宋鼎
紫氣朝明主，丹丘送老臣。誰知探穴處，更有散金人。陌上神仙日，城東梅柳春。遙知歸隱處，煙浪隔囂塵。（同前）。
送賀秘監歸會稽詩 李彥和
遺榮辭上國，解印適稽山。聖主流深眷，羣公祖別顏。綵帆收鑑水，紫氣度函關。應是遼陽鶴，千年始一還。（同前）。
送賀秘監歸會稽詩 胡嘉鄢
帝鄉辭寵命，羽服表華年。地變君臣禮，門榮父子仙。鳳書開紫觀，鶴駕待青田。歸舸蓬萊近，宸章日月懸。跡光三樂美，聲重三疏賢。即此過函谷，應留《道德篇》。（同前）（按：《全唐文》卷四○二有胡嘉隱，亦開、天間人，疑爲嘉鄢之昆從輩。）。
崔璘
。
送賀秘監歸會稽詩 崔璘
軒冕朝恩盛，霓裳祖帳榮。倐然謝時客，高步尚遺名。魏闕鴛行斷，稽山鶴駕迎。相期下鳧舄，謁帝會承明。（同前）。
送賀秘監歸會稽詩 張博望
紫綬朝中貴，黃冠物外高。孰能知止足，君獨避塵勞。已曉青霞志，方從碧落遨。軒車儻來物，從此賤吾曹。（同前）。
送賀秘監歸會稽詩 張綽
北闕皇恩重，東門紫氣飛。爲看賓客去，何似買臣歸。迎綬旋江國，題輿入侍闈。千年舊跡在，七日故人非。別涕霑霓服，離筵著錦衣。無因伴仙羽，空此羨光輝。（同前）（按：《全唐詩》卷八六一收仙人張辭詩四首，《桂苑叢談》、《增修詩話總龜前集》卷四句均作張綽，惟《太平慶記》卷七五引作張辭，疑應作「張綽」爲是。仙人張綽傳爲咸通初人，與本詩作者時代不合，爲另一人。）。
送賀秘監歸會稽詩 韓宗
遺老去朝行，登真返舊鄉。軒車成羽駕，纓綬換霓裳。明主懷江外，羣公祖道傍。青門有前事，千載共輝光。（見《會稽掇英總集》卷二）（〖1〗陶敏云：光緒杜氏浣花宗塾刊本《會稽掇英總集》作朝宗，疑即韓朝宗。）。
送賀秘監歸會稽詩 韓倩
子綦南國隱，周氏北山居。羽客輕簪綬，霓裳下里閭。仙帆歸海近，雲氣度關虛。今日辭明主，深恩寵漢疏。（同前）。
魏盈
。
送賀秘監歸會稽詩 魏盈
東門挂冠處，西漢祖筵開。乃是黃庭老，言辭丹闕來。方稱四皓德，更仰二疏才。今日青溪路，何時謁帝回。（同前）。
古銅雀臺歌（題擬） 張鼎
銅雀蒼蒼對古馗，清風切切有餘悲。試憶望陵三五夜，便是西園明月時。（見《文苑英華》卷五二《古銅雀臺賦》附）。
送賀秘監歸會稽詩 郭慎微
承明常謁帝，函谷坐成仙。少別商山下，長探禹穴前。雲迎出關馭，花待過江船。欲識恩華重，宸章七曜懸。（見《會稽掇英總集》卷二）。
送賀秘監歸會稽詩 梁涉
尚道遺朝紱，從天降羽衣。儲安四皓去，榮足二疏歸。垂耀珠隨轉，馳軒鶴送飛。輕舟鏡湖上，宸翰作光輝。（同前）。
送賀秘監歸會稽詩 齊澣
君家在四明，崇道復遺榮。霓服辭丹禁，天文詔玉京。義方延永錫，真籙受長生。舉手都門外，白雲江上行。（見《會稽掇英總集》卷二）。
陸善經
。
送賀秘監歸會稽詩 陸善經
至貴不忘初，辭榮返舊居。霓裳因寵錫，鶴駕欲淩虛。丹禁傾三事，青門祖二疏。函關遇真隱，應演道家書。（同前）。
寓汨羅芭蕉寺 陸善經
寒泉瀉破青山腹，青山不改寒泉綠。幽人一派泉石心，倚溪著此數椽屋。窗外飄噴萬斛珠，枕邊玲瓏一片玉。山間金龍嘯欲飛，澗底銀蟾清可掬。敲磬愁驚曉鷺眠，停經坐看昏鴉浴。香浮茗雪滋肺腑，響入松濤震崖谷。清淨耳聆絕弦琴，廣長舌相無生曲。客來坐此亦忘歸，溪南溪北千竿竹。（同治《平江縣志》卷五四。此首爲陶敏先生錄示）。
春興 賀知章
泉噴（疑）橫琴膝，花黏漉酒巾。盃中不覺老，林下更逢春。（日本藏唐抄本《新撰類林抄》卷四，轉引自日本京都大學《中國文學報》一九五九年第十一期刊小川環樹《〈新撰類林抄〉校讀記》）。
放達詩 賀知章
落花真好些，一醉一回顛。（《詩式》卷一）（按：《全唐詩》卷一一二錄句，缺題，今補錄之。）。
送賀秘監歸會稽詩 韋堅
解印辭榮祿，遊真奉德音。贈行天藻下，餞席上台臨。遠馭仙山鶴，常懷帝里心。無因同執袂，相望但霑襟。（《會稽掇英總集》卷二）。
送賀秘監歸會稽詩 李適之
聖代全高尚，玄風闡道微。筵開百僚（《廣卓異記》作「壺」）餞，詔許二疏歸。仙記題金籙，朝章換（《廣卓異記》作「披」）羽衣。悄然承睿藻，行路滿光輝。（同前。以樂史《廣卓異記》卷三所錄相校。《廣卓異記》原署「左丞相李適之。」）。
遊法華寺 李邕
山勢轉深看更好，嶺霞谿霧沒樓臺。異時花向陰崖發，遠處泉從青壁來。世界自知千古促，賢愚悉被四時催。須知此地堪終老，七竅終成一片灰。（見《會稽掇英總集》卷八）。
日賦附歌 李邕
披雲覩日兮日則明，就日瞻雲兮心若驚。日爾一日兮何道，時哉幾時兮此生。（見《文苑英華》卷二）。
題滑州公府大廳樑上（題擬） 李邕
大廈中構，山屹雲斗。黃河畎澮，太行培塿。整庶宣風，緝戎備寇。鎮寧一方，光輔元后。（見民國二十一年鉛印本王蒲園等纂《重修滑縣志》卷十二《金石》錄宋趙世長《天禧二年滑州公府大廳記》引）。
秋夜泊江[渚]（諸） 一 李邕
夜聞木葉落，疑是洞庭秋。中宵起□望，正見滄江流。□風□□□，山月隱城樓。[潯]（尋）陽幾萬里，朝夕泛孤[舟]。
秋夜泊江[渚]（諸） 二 李邕
我有方寸心，安在六尺軀。懷山復懷□，□□□□□。水能澄不渾，劍用持復酬。珠已含報恩，□□□□□。□□貧與富，但願一相知。（以上二首見伯三六一九卷）。
送賀秘監歸會稽詩 李瓘
官著朝中貴，才傳海上名。早年常好道，晚歲更遺榮。授籙歸三洞，還車謁四明。東門詔送日，揮涕盡羣英。（見《會稽掇英總集》卷二。原署「嗣許王瓘」）。
送賀秘監歸會稽詩 杜昆吾
辰象降星精，登朝隱吏幷。求珠謝軒冕，放舄指蓬瀛。擲地文章逸，匡儲羽翼成。江邊丹障起，雲外綠輿迎。落落神仙意，悽悽離別情。聖恩殊未已，何獨厭承明？（同前）。
奉答燕公 一 王琚
誰道零陵守，東過此地遊。友僚同省閣，昆弟接荆州。我逐江潭雁，君隨海上鷗。屢傷神氣阻，久別鬢毛秋。疑嶺春應徧，陽臺兩欲收。主人情未盡，高駕少淹留。
奉答燕公 二 王琚
語別意淒淒，零陵湘水西。佳人金谷返，愛（一作「遊」）子洞庭迷。舊館逢花發，他山值鳥啼。江天千里望，誰見綠蘋齊？（均見《結一廬叢書》本《張說之文集》卷七）（按：結一廬本此二詩下署「王琚」。《四部叢刊》影印龍池草堂刊本《張說之集》收張說《贈趙公》後，無署名。《全唐詩》卷九八均收趙冬曦名下，實誤。趙公爲王琚之封爵，岑仲勉先生《唐集質疑·趙公》已有考證，可參看。友人陳祖言撰《張說年譜》云：「前一首第三句『友寮同省閣』，琚先天元年八月擢拜中書侍郎，說二年七月爲中書令，即爲『同省閣』。……而冬曦無此經歷。兩首詩俱言及零陵守，冬曦亦無此經歷。又前首五、六句『我逐江潭雁，君隨海上鷗』，冬曦爲從六品下之侍御史，階卑辭謙，在其地唱酬詩中均無此等平起平坐之語。且說離岳赴荆，冬曦送之，說則未嘗送冬曦也，故知必非冬曦詩。」）。
蒲津迎駕 席豫
回鸞下蒲坂，飛旆指秦京。雕上黃雲送，關中紫氣迎。霞朝看馬色，月曉聽雞鳴。防拒連山險，長橋壓水平。省方知化洽，察俗覺時清。天下長無事，空餘襟帶名。（見唐芮挺章編《國秀集》卷上）（按：《全唐詩》卷六四誤作宋鼎作，今移正。）。
送賀秘監歸會稽詩 席豫
南山四皓德，東海二疏名。功遂知身退，心微覺道成。霓裳明主賜，鶴駕列仙迎。詔餞出中野，朋歡留上京。灞橋春水溢，稽嶺白雲生。此去三千里，那堪長別情。（見宋孔延之編《會稽掇英總集》卷二）。
送賀秘監歸會稽詩 何千里
錫鼎昇天幾萬春，裔孫今復出囂塵。姓名當繫上清籙，齒髮不知何代人？暫應客星過世主，旋歸吳市作遺民。遼東鶴駕忽飛去，揮手無言辭紫宸。（同前）。
擬採桑曲 吳兢
羅敷十五六，採桑城南道。（見宋陳元龍《片玉集注》卷十《早梅芳》之二注引）。
送賀秘監歸會稽詩 李巖
遠節忘榮趣，全真悟道微。登朝四皓客，辭老二疏歸。聖主欽玄德，台臣餞羽衣。丹丘不可接，鳧舄幾時飛。（見《會稽掇英總集》卷二）。
送賀秘監歸會稽詩 郭虛己
白首輕軒冕，黃冠重隱淪。嚴陵垂釣日，疏廣散金辰。北闕辭明主，東門別故人。以茲敦雅俗，玄化盡歸真。（同前）。
送賀秘監歸會稽詩 李璆
止足人高尚，遺榮子獨前。詣臺飛舄日，辭闕挂冠年。象服歸丹扆，霓裳降紫天。仙舟望不及，朝野共推賢。（同前。原署「褒信郡王璆」）。
中書壁畫山水 李林甫
八載忝司存。（見《全唐詩》卷一一八孫逖《奉和李右相中書壁畫山水》注引）。
送賀秘監歸會稽詩 康珽
解綬申知足，歸元道益真。離章垂睿作，祖帳別羣臣。紫禁辭明主，青溪訪羽人。賞延忠孝著，榮耀故鄉春。（見宋孔延之《會稽掇英總集》卷二）（按：《會稽掇英總集》此詩作者作「康璡」。今檢《御史臺精舍題名》及《金石錄》卷七錄《唐康珽告》、《寶刻叢編》錄《復齋碑錄》收《大理少卿康公夫人河間郡君許氏墓志》諸石刻，皆作「康珽」，故從之。）。
和黃三安仁山莊五首 一 崔顥
春到郭園靜，冰開水木清。俄聞北山客，虛淡遲聲榮。不獨閑爲貴，兼將山自名。古人情亦爾，君識古人情。
和黃三安仁山莊五首 二 崔顥
結宇因青嶂，開門對綠疇。樹交花相色，谿合水同流。竹逕春來掃，蘭罇暝不收。無心亦無事，鼓腹醉中遊。
和黃三安仁山莊五首 三 崔顥
車馬東城路，尋君至北山。爲從人境出，彌覺世情閑。月在清潭上，風歸暗篠間。此時心最得，長嘯不能還。
和黃三安仁山莊五首 四 崔顥
耕種春須了，幽人晚到家。琴中來遠吹，竹裏映殘霞。谷鳥牽垂葉，池魚洩（疑）水花。朝留半樽酒，細酌倚山槎。
和黃三安仁山莊五首 五 崔顥
幽客嵒（疑）中坐，農人野外居。報來禾近種，城去麥堪鋤。夏色歸舟壑，春光逐碧虛。君開山海記，共我摘園蔬。（日本藏唐抄本《新撰類林抄》卷四）（按：《國秀集》卷中、《文苑英華》卷三一八、《全唐詩》卷二五八收第二首爲蔣洌詩，《全唐詩》卷二○○又誤作岑參詩，均題作《南溪別業》，文字稍異。今仍重收，俟考詳。）。
西亭即事 李頎
桃李皆開盡，芳菲漸覺闌。鳥聲愁暮雨，花色寂（疑）春寒。倚石攀藤蔓，窺林數竹竿。葛巾常半著，何處似當閒。
陳十六東亭 李頎
餘春伴蝴蝶，把酒聽黃鸝。最是淹留處，殘花三兩枝。（同前。以上二首據日本大阪市立美術館編《唐抄本》影印本校）。
送李大貶南陽 李頎
鴻聲斷續暮天遠，柳影蕭疎秋日寒。（《千載佳句》卷上《四時部·暮秋》）。
裴將軍劍舞賦附歌 喬潭
洸洸武臣，耀雄劍兮清邊塵。威戎夷兮率土來賓（一作「威遠夷兮率來賓」），焉用輕裙之妓女，長袖之才人。（見《文苑英華》卷八二）。
羣玉山賦附歌 喬潭
彼天子兮塵外鑣，登靈臺兮意飄飄。吾君得道兮異於是，不自求兮自逍遙。（同前書卷二十九）。
秋晴曲江望太一納歸雲賦附歌 喬潭
節彼南山兮人所瞻，施此雲雨兮濟君欲。
同前賦附歸雲之曲 喬潭
歸雲之狀兮不一，歸雲之趣兮難儔。雲不以朝脯而異賞，士不以前後而異求。誠在位之如是，知夫鴻漸之高秋。（均見《文苑英華》卷十一）。
河陽店家女（僅存六句） 李康成
因緣苟合會（《適園叢書》本及《文獻通考·經籍考》皆作「會合」），萬里猶同鄉。運命倘不諧，隔壁無津梁。傳語王家子，何爲不自量？（見宋劉克莊《後邨先生大全集》卷一七七《詩話續集》引康成輯《玉臺後集》）（〖1〗劉克莊云：《玉臺後集》「中間自載其詩八首，……如《河陽店家女》長篇一首，押五十二韻，若欲與《木蘭》及『孔雀東南飛』之作方駕者。末云：『因緣……津梁。』亦佳。但木蘭始代父征伐，終潔身來歸；仲卿妻死不事二夫，二篇庶幾發乎情性，止乎禮義。店家女則異是。王嫗兒雖蓬頭歷齒，母許婿之矣，女慕鄭家郎裘馬之盛，背母而奔之，康成卒章都無譏貶，反云：『傳語王家子，何爲不自量？』豈詩人之義哉！」按：《文獻通考·經籍考》摘錄後村語，僅至「亦佳」止，《全唐詩》卷二百三據以收入，缺末二句，本事亦未詳。今具錄之，以供治盛唐詩者參詳。）。
自詠 范液
長吟太息問皇天，神通由來也已偏。一名國士皆貧病，但是裨兵總有錢。（見唐封演《封氏聞見記》卷十）（《封氏聞見記》云：「范液有口才，薄命，所向不偶。曾爲詩曰：『舉意三江竭，興心四海枯。南遊李邕死，北望守珪殂。』液欲投謁二公，皆會其淪歿，故云。然宗叔范純家富于財，液每有所求，純常給與之非一。純曾謂液曰：『君有才而困于貧，今可試自詠。』液命紙筆立操而竟。其詩曰〖詩略〗。純大笑曰：『教君自詠，何駡我乎？』不以爲過。」按：前一詩《全唐詩》已收入，「守珪」誤作「宋珪」，守珪指張守珪，與李邕皆天寶間卒，因知液爲天寶間人。）。
鳳凰之歌 李解
處分明兮繫舒慘，一人慶兮萬物感。羽族猶得以效珍，微生何久於習坎。（見《文苑英華》卷八四《鳳凰儀賦》附）。
古意 蔣冽
昨夜巫山中，失却陽臺女。今朝粧閣裏，獨伴楚王語。（見《文苑英華》卷二百五）（按：《才調集》卷十收此詩爲蔣藴作，《全唐詩》卷七九九收入。未詳孰是，今兩存之。）。
觀會稽圖 褚朝陽
良使求圖籍，工人巧思饒。全移會稽郡，不散浙江潮。夏禹猶卑室，秦皇尚斷橋。宛然山水趣，誰道故鄉遙。（見孔延之《會稽掇英總集》卷十五）。
渡浙江問舟中人（存目）（按：以上三首，《四部叢刊》影印本殷璠《河嶽英靈集》卷中作崔國輔詩。同書附孫毓修校記引毛斧季、何義門校本。爲二卷本，較近殷氏原本，卷下亦以諸詩屬崔。然《全唐詩》卷一六○均收作孟浩然詩。孟詩初由王士源輯集，宋以後流傳漸紊。另《國秀集》卷中收《渡浙江》爲孟作。此三詩究爲誰作，尚俟考詳。因其出處甚早，姑存目。） 崔國輔
空。
齊光乂
。
送賀秘監歸會稽詩 齊光乂
晚歲朝真隱，皇情諒不違。辭家五十載，今日復東歸。祖帳臨青道，天章降紫微。顧嗟軒冕者，誰與比光輝？（見《會稽掇英總集》卷二）。
讖句 李遐周
木易若逢山下鬼，定知此處喪金環。（見《新編分門古今類事》卷十四引《青瑣高議》佚文）。
句 蔡希寂
象筵列虛白，幽偈清心胸。（見《吟窗雜錄》卷二六《歷代吟譜》，又見吳琯《盛唐詩紀》卷三）。
句 祖詠
搘頤笑來客，頭上有朝簪。（《詩式》卷四）。
句 楊貴妃
迎娘歌喉玉䆗窱，蠻兒舞帶金葳蕤。（《斷腸詩集前集》卷六《會魏夫人席上……》鄭元佐注引《羣玉雜俎》引《楊妃外傳》引。今本《楊妃外傳》無此二句。詩當出依託。）。
泰階六符賦附歌 婁玄穎
君臣穆兮純化清，玉衡正兮泰階平。嘉曆數兮無極，配乾坤兮永貞。（見《文苑英華》卷九）。
掌上蓮峰賦附歌 呂令問
苔至滑兮石無蹤，道不可得，仙不可逢。儻賜一丸生羽翼，願輕舉於三峰。（見《文苑英華》卷二八）。
駕幸天安宮賦附邑老田父歌 呂令問
歲既稔而時清，我后來兮應天行。東都士庶扶輪送，西土諸侯掃地迎。君之德兮德無有，路旁勞賚皆牛酒。乘輿一至長安城，千秋萬歲南山壽。（見前書卷五八）。
新安江林（存目）（按：見《才調集》卷七。《全唐詩》卷二八一收作章八元詩。） 陶翰
空。
弔軹道賦附邵平歌 王昌齡
道不虛行兮，史鰌沒位，吾寧范伯之徒歟，感夷齊而多愧。麟鳳遠去，龍則死之，河水洋洋兮，先師莫歸。往者不可諫，來者吾誰欺？始退身以進道，曷颺言而受非，彼蕭相國知予乎布衣。（見《文苑英華》卷一三○）。
雲山清曉 王昌齡
蒼深翠淺瀑崢潺，豈謂譏秦始愛山。一炬咸陽機冢赤，紫霄巍立曉雲間。（見《古今圖書集成·山川典》卷一七三。此首當出後人依託。）。
四時調玉燭 王昌齡
祥光長赫矣，佳號得溫其。（見宋葛立方《韻語陽秋》卷三）。
梅詩 王昌齡
落落寞寞路不分，夢中喚作梨花雲。（見《苕溪漁隱叢話前集》卷四、《野客叢書》卷六引曾慥《高齋詩話》、龍榆生《東坡樂府箋》卷二《西江月》注引南宋傅藻注引。）（按：《墨莊漫錄》卷六載此詩全篇，以爲王建作，詳本書卷十八。然曾慥時代較早，當有所據。蘇軾《西江月》詞末句云：「不與梨花同夢。」自跋云：「詩人王昌齡夢中作梅花詩。」傅注因引此二句。其時代較曾慥更早。今互收。）。
送別 王昌齡
河口餞南客，進帆清江水。
送友人之安南 王昌齡
還舟望炎海，楚葉下秋水。（均見《文鏡秘府論》地卷《十七勢》引王昌齡《詩格》。市河世寧《全唐詩逸》卷上收四句，缺題，今重錄。）。
句（附存） 王昌齡
王維詩天子，杜甫詩宰相。（見宋葉廷珪《海錄碎事》卷十九引《王昌齡集》。似出後人依托。）（按：《全唐詩》卷一四一收昌齡《小敷谷龍潭祠作》，第十九句缺一字。汲克閣本《唐詩紀事》卷二四引此詩不缺，此句作「奔飛振串梁」。）。
送賀秘監歸會稽詩 韋斌
抗情遺黼冕，高步出氛埃。橫海鴻飛遠，登仙鶴語催。希微餘第宅，怳惚視嬰孩。桃實三千歲，何當獻壽來？（見孔延之《會稽掇英總集》卷二）。
送賀秘監歸會稽詩 韋述
二疏方告老，四皓盡歸山。藹藹都門別，仍看衣錦還。霓裳標逸氣，丹竈理童顏。一遇真仙侶，羣心難可攀。（見孔延之《會稽掇英總集》卷二）。
破陣樂 哥舒翰
西戎最沐恩深，犬羊違背生心。神將驅兵出塞，橫行海畔生擒。石堡巖高萬丈，雕窠霞外千尋。一喝盡屬唐國，將知應合天心。（見伯三六一九卷。轉錄自任半塘先生《唐聲詩》下編第十附錄。）。
題鳳凰山 哥舒翰
彩鳳雙飛翼，宛然半巖間。（《記纂淵海》卷二十五）。
白金小還丹歌 一 羅公遠
法藥變化，無非水精。六芝潤色，黃芽自生。陽光不起，陰流無聲。道方秘易，學者難成。
白金小還丹歌 二 羅公遠
既養黃男，先禁家鬼。盡死扶金，餘生制水。世人能明，並窮斯理。親奉聖言，事難自揣。
白金小還丹歌 三 羅公遠
籠虛其底，免被炎馳。知白守黑，清黃一支。能忌陰穢，不逾百時。延生大道，易解難知。
白金小還丹歌 四 羅公遠
黃子淳淑，自娶玄妃。金成力厚，藥就身肥。土宅三分，火房二儀。至德消陰，純陽幽微。
白金小還丹歌 五 羅公遠
一味白金，固人衰朽。雜性難防，同心易守。服食千粒，百日無咎。萬痾漸除，天地同壽。
白金小還丹歌 六 羅公遠
言依口訣，親貴手傳。七日自伏，萬刻牢堅。千鍊萬煑，託在五賢。好藴金器，不絕玄關。
白金小還丹歌 七 羅公遠
赭塗四壁，丹守圓扉。一居火匱，二處灰池。五蟾可保，三烏無疑。道情未速，益日加奇。
白金小還丹歌 八 羅公遠
一黃二白，三銖兩作。養至滿蟾，生其高鶴。事忌他非，道身自樂。傳受非人，天殃地虐。
白金小還丹歌 九 羅公遠
芽屬黃男，藥屬玄女。外助無非，玉芝清醑。俗士多聞，道君少語。用物參差，虛受辛苦。
白金小還丹歌 十 羅公遠
銅鐵壞形，丹灰損力。欲驗其神，須存本色。一陰一陽，事易候則。異族同羣，自種荆棘。
白金小還丹歌 十一 羅公遠
殺青龍，須白虎，自然感化無風雨。雪花飛，雪花飛，魂歸魄亦歸。聚散既由壬癸水，玉神華蓋體無爲。湧泉水，湧泉水，春夏秋冬深無底。要行天下時，厚暖自然制。（見《正統道藏》本元陽子輯《還丹歌訣》卷上。此書爲北宋前之著。）（按：此組詩原題作「青城羅真人上明皇《白金小還丹歌》」，詩前有小引云：「帝問真人曰：『道本無二，同歸乎一。藥有多功，身寧濟惠。願垂憫念，速救餘生。』真人曰：『身在和炁，藥同元滋，二道符機，衰朽自差，莫希大藥，日月難期。一味白金，延年益壽，仙人保秘，不妄虛傳，但能秘之，無輕泄爾。』凡一十二首。」似爲後人所加。《太平廣記》卷二二云公遠「因以《三峯歌》八首以進焉，其大旨乃玄素黃赤之使、還纓泝流之事」。今不存。）。
大還丹口訣 羅公遠
世人不知丹有神，試喫狼毒必害人。將知世上有善惡，何不將身近善鄰。女媧鍊得五常氣，變化成形補天地。三十六筭世間知，七十二石列具位。天得一而能長，地得一而方久。金得火而轉精，木成炭而不朽。故知唯鍊唯精，大還如何不有？凝我神，定我心，志精可以成黃金。河車本向鉛中取，姹女還須汞裏尋。傍思之物謾周彰，太一出水入公量。淮南調鼎彭祖嘗，得道同歸不死鄉。固濟精研須緘密，一文一武莫踈失。釜下唯鋪淥海鹽，鑪中少用槫桑日。紫煙碧焰噴人香，赫奕魚鱗透日光。須同魏伯雲中去，莫學姮娥月裏藏。酆都落名天府記，地下陰官大怖畏。兵刃水火不能忤，何但蟲蛇兼虎兕。亭亭金骨皆堅牢，鬱鬱綠身徧綠毛。曾觀東海幾廻變，數度曾偷王母桃。乘龍駕鶴傾城市，驅策雷公使神鬼。七日應歸緱氏山，千年少別遼東水。道是易，亦大難，青龍白虎自相盤。陰車濕，陽車乾，夫妻相對卦中安。四方未住霑顏色，五箇王侯盡罷官。（《正統道藏》本後蜀佚名著《大還丹照鑒》）。
張司馬
張司馬，名不詳，乾元中任劍州司馬。著有《玄晉蘇元明太清石壁記》三卷。詩二首。（傳據《新唐書·藝文志》）。
還丹口訣 張司馬
九九之中乾體開，華池金液自徘徊。陰陽鼎上先光彩，鉛花鑪裏考三才。即知造化由人手，術正藥真神自來。到此修時應出世，四時不用苦相催。（五代後蜀人著《大還丹照鑒》）。
歌 張司馬
其色光輝耀日月，無窮改變不思議。但住鉛砂成寶後，歇頭一任丙丁吹。（同前）。
大還丹口訣 崔玄真
岷山寶室九仙居，日月縈迴洞底虛。爲有真人常鎮此，玉留盤結氣長舒。曾遊海嶠崑丘客，遠控龍駢亦探賾。鍊得精華九轉成，中有白銀相韞積。月中玉兔坎中陽，外柔形容內有剛。二象雄雌同一體，還如金向水中藏。金水相合是魂魄，三才變異誠難測。倐然龍虎兩交幷，化得龍兒在杳冥。狀似凝酥黃芽雪，亦如玄圃玉華結。本非世上起機心，元是真人留祕訣。留祕訣，不參差，晃山石室有丹砂。至道之人依此法，飛取青龍作一家。季魂周天成氣質，重與水銀相固密。似子還婚小女兒，蘇張下說情難失。相傳此物是黃芽，重重金鼎貯金華，制成雄黃偃藥砂。六一緘封須祕密，莫教神室有纖瑕。火候初從一陽起，乾坤兩卦成終始。文經武緯啓靈機，一法先王傳祕旨。蟾蜍天上盡還生，丹鼎開時見道情。每度恢奇別起象，璘㻞紅紫狀難名。却取金合雄作匱，世光流盡赤龍飛。燒金學道岷山子，親得真人受玄旨。玄旨唯論汞與鉛，修得黃芽身不死。鍊丹鍊志兼鍊神，不營名利顯清芬。逃名遠去塵埃外，棲託空閑契上真。莫學人寰囂薄士，役役終身愛名利。雖然有意慕椿年，未免將身在朝市。（後蜀無名氏著《大還丹照鑒》）。
題泗水亭 許遠
春風落東林，綠葉翳重陰。流鶯坐花塢，宛傳來清音。和光沛天地，樂意同人心。卷簾出庭戶，獨立蒼苔深。（《海昌勝跡志》卷二。此首承陶敏先生錄示。）。
同房侍御竹園新亭與邢大判官同遊 張垍
隱隱春城東，朦朧陳近深。君子顧榛莽，興言傷古今。決河道新流，疎逕蹤舊林。開亭俯川陸，時景宜招尋。肅穆逢使軒，寅猶事登臨。忝遊芝蘭下，還對桃李陰。峯遠白波來，氣喧黃鳥吟。因覩歌頌作，始知經濟心。灌（疑）壇（疑）縣（小川環樹疑此字涉下文而衍）有遺風，單父多鳴琴。誰得久州縣，蒼生懷德音。（日本藏唐抄本《新撰類林抄》卷四）。
謁聖容 渾惟明
法雨震天雷，祁山一半頹。鱗鱗碧玉色，寂寂現如來。縲髻從烟合，圓光滿月開。從茲一頂謁，永劫去塵埃。
吐蕃党舍人臨刑 渾惟明
生死誰能免，嗟君最可憐。幼男猶在抱，老母未終年。爲復冥徒任，爲當命合然。設將泉下事，時向夢中傳。（均見伯三六一九卷，原署「渾維明」）。
述懷 史昂
昔在{亠/樂，木=水}（疑應作「灤」）河外，征馬倦風塵。今來洛陽道，人事復艱辛。有策懷明主，無媒託近臣。君門不可見，歸去淥山春。
野外遙[占]渾將軍 史昂
山頭一隊欲陵（當作「凌」）雲，白馬紅旗纓（此處衍一字）出衆羣。諸人氣色不如此，祇應者箇是將軍。（見伯三六一九卷、伯三八八五卷）。
書訣 張懷瓘
剡紙易墨，心圓管直。漿深色濃，萬毫齊力。先臨告誓，次寫《黃庭》。骨豐肉潤，入妙通靈。努如直槊，勒若橫釘。虛專妥帖，毆鬬崢嶸。開張鳳翼，聳擢芝英。粗不爲重，細不爲輕。纖微向背，毫髮死生。工之未盡，已擅時名。
詩 張懷瓘
向展右背，長伸左足。峻角一支，潛虛半腹。已放則留，無垂不縮。分若抵背，合還口並目。似側暎斜，似斜附曲。覃精一字，工歸自得。盈虛統視聯行，妙在相承起伏。（均見宋朱長文《墨池編》卷二引張懷瓘《玉堂禁經》）。
石榴詩 史思明
三月四月紅花裏，五月六月瓶子裏。作刀割破黃胞衣，六七千箇赤男女。（見唐姚汝能《安祿山事跡》卷下）。
以櫻桃賜子朝義及周贄（題擬） 史思明
櫻桃一籠子，半赤一半黃（《太平廣記》卷四九五引《芝田錄》此句作「半已赤，半已黃」）。一半與懷王，一半與周贄。（同前）（按：《全唐詩》卷八六九收此詩，首句缺二字，今重錄。）。
長生草 王維
老根那復占春晴，能住虛根自發生。（見《剡錄》卷十。疑僞）。
四大無主偈 本淨
四大無[主]（心）（從《景德傳燈錄》改）復如水，遇曲逢直無彼此。淨穢兩處不生心，壅決何曾有二意。境觸（《景德傳燈錄》作「觸境」）但似水無心，在世縱橫有何事。
見聞覺知偈 本淨
見聞覺知無障礙，聲香味觸常三昧。如鳥空中只沒（《景德傳燈錄》作「麽」）飛，無取無捨無憎愛。若會應處本無心，方（《景德傳燈錄》作「始」）得名爲觀自在。。
無修偈 本淨
見道方修道，不見復何修。道性如虛空，虛空何處（《景德傳燈錄》作「所」）修。遍觀修道者，撥火覓浮漚。但看弄傀儡，線斷一時休。
背道逐教偈 本淨
道體本無修，不修自合道。若起修道心，此人未（《景德傳燈錄》作「不」）會道。棄却一真性，却入鬧浩浩。忽逢修道人，第一莫向道。
真妄偈 本淨
窮（《景德傳燈錄》作「推」）真真無相，窮妄妄無形。返觀推窮心，知心亦假名。會道既（《景德傳燈錄》作「亦」）如此，到頭亦只寧。
善惡二根不實偈 本淨
善既從心生，惡豈離心有。善惡是外緣，於心實不有。捨惡送何處，取善令誰守？傷嗟二見人，攀緣兩頭走。忽悟無生本（《景德傳燈錄》作「若悟本無心」），始會（《景德傳燈錄》作「悔」）從前咎。
來往如夢偈 本淨
亦知（《景德傳燈錄》作「視生」）如在夢，睡（《景德傳燈錄》作「夢」）裏實是鬧。忽覺萬事休，還同睡時覺（《景德傳燈錄》作「悟」）。智者會悟夢，迷人信夢鬧。會夢無（《景德傳燈錄》作「如」）兩般，一悟無別悟。富貴與貧賤，更亦無別道（《景德傳燈錄》作「更無分別路」。《祖堂集》卷三、《景德傳燈錄》卷五、《五燈會元》卷二）。
紫陽真人歌（幷序） 盧象
君不見先生耳鼻有仙骨，自號狂生中有物。金華侍講三十年，兒戲公卿與簪笏。青門抗行謝客兒，健筆連羈王獻之。長安素絹書欲徧，主人愛惜常保持。每歎二疏不足道，復言四皓常枯槁。去年寢疾彌數旬，神鬼盈庭謀一老。長男泣血求司命，少女[顰]（頻）眉誦《靈寶》。還如簡子復歸來，更與洪崖同壽考。上書北闕言授籙。稅駕東州願修道。初聞行路猶未信，果達吾君謂之好。山陰舊宅作仙壇，湖上閑田種芝草。鏡湖之水含杳冥，會稽仙洞多精靈。須乘赤鯉遊滄海，當以羣鵝寫道經。皇恩贈詩四十字，明主賜金三十鎰。供帳傾朝一送歸，雙童駟馬從茲出。迴看紫綬若輕塵，遠別青門嗟故人。鴛鷺差池攀羽蓋，虹霓夭矯翊車輪。田田列侍浮丘伯，曾子榮過朱買臣。余高若是有先覺，滅蹟歸根從大樸。千載悠悠等令威，十洲漫漫思方朔。歸去來，青牛頓足少遲迴。忽然雲霧不相見，唯有飄飄香氣來。（見宋孔延之編《會稽掇英總集》卷二）。
寄雲門亮師 盧象
玄度常稱支道林，南山隱處白雲深。一去人間長不見，千峰萬壑樹森森。（同前書卷七）。
詩送玄靜先生赴金壇（題擬） 玄宗皇帝李隆基
紫府煙霞士，玄宗道德師。心將萬籟合，志與九仙期。絕俗遺塵境，同人喜濟時。訪經遊玉洞，敷教入瑤墀。茅嶺追餘跡，金壇赴遠思。陰宮春舊記，陽觀飭新祠。緬想埋雙璧，長懷採五芝。真靈若可遇，鸞鶴佇來茲。（詳後。此首又見《嘉定鎮江志》卷二十）（按：《茅山志》卷二收玄宗賜李玄靜先生勑書二十四通，此詩見第三道勑內。此勑書全文錄如次：「勑。廣陵李鍊師，上清品人也。抗志雲霞，和光代俗。爲予修福靈跡，將赴金壇，故賦詩寵行，以美其志。〖詩略〗尊師抱一守中，探微昭遠，能回貞潔，發揮道門。遂與太和先生啓是仙宗，起予虔奉，崇飭靈跡，廣求真經。則詩以寵行，物將厚意，永慰歧路，以彰禮賢也。所謝知。」又按，據同書同卷所附玄靜先生等表奏，知此詩爲天寶六載九月二十五日作，由高力士宣賜。）。
詩送玄靜先生暫還廣陵（幷序） 玄宗皇帝李隆基
楊許開真籙，夫君密契傳。九星連紫蓋，雙景合丹田，玉簡龜臺職，金壇洞府仙。猶期禦風便，朝夕候泠然。
詩送玄靜先生歸廣陵（幷序） 玄宗皇帝李隆基
默受王倪道，逾深尹喜師。欣同八景會，更叶九丹時。鸞鶴遙煙境，江山渺別思。當遷洞庭日，留念上京期。（以上三首幷見《正統道藏》本元劉大彬撰《茅山志》卷二）（按：據同書同卷附玄靜先生等表奏，前二詩中之一首爲天寶十載九月十四日由內侍袁思藝宣勑。又玄靜先生即李含光，爲茅山宗第十三代宗師，事跡詳《顏魯公文集》卷七《有唐茅山玄靖先生廣陵李君碑銘》。〖1〗《輿地紀勝》卷十七《建康府》「碑記」云：「《賜李煉師詩詔》，唐道士任良友書。玄宗所賜詩，凡三首，貞元十四年刻石。在茅山。」）。
送道士薛季昌還山（補序） 玄宗皇帝李隆基
空（按：此詩《全唐詩》卷三已收入。茲據唐李沖昭《南嶽小錄》補序。《大正新修大藏經》第五十一冊收宋陳田夫《南嶽總勝集》卷下，載此序異文較多，另錄如次以備攷：「煉師志慕玄門，棲心南嶽。及登道籙，忽然來辭，願歸舊山，以守虛白。不違雅志，且重精修，若遇真人靈藥，時來城闕也。」）。
批答安祿山賀雪兼賜口號（題擬） 玄宗皇帝李隆基
臘月忻三[白]（日），嘉平安四鄰。預知天下稔，先爲物華春。（見上海古籍出版社排印本《安祿山事迹》卷上）（〖1〗《安祿山事迹》：「其〖天寶九載〗冬，久無雪，至十二月十四日乃雪，祿山表賀焉。玄宗批答兼口號以賜之曰〖詩略〗。其見重如此。」）。
攻玉賦附卞生追怨之歌 趙昂
昔之玉在石，石在山，山有玉兮隱其間。今則石爲錯，玉爲環，環亦獻兮君解顏。遂與生芻爲比，與郄桂同攀。豈辛勤於道路，徒抱泣於荆蠻。（見《文苑英華》卷一一五）。
江夏送倩公歸漢東（幷序） 李白
彼美漢東國，川藏明月輝。寧知喪亂後，更有一珠歸。（錄自影宋蜀刻本《李太白文集》卷二十七）。
別匡山 李白
曉峰如畫碧參差（碑作「參差碧」），藤影風搖拂檻垂。野徑來多將犬伴，人間歸晚帶（碑作「待」）樵隨。看雲客倚啼猿樹，洗鉢僧臨失鶴（一作「鷺」，或作「鶩」）池。莫怪無心戀清境，已將書劍許明時。（見光緒《重修江油縣志》卷二十四）（陳廣福《李白的〈別匡山〉詩考》謂江油縣匡山書院存宋熙寧元年《勅賜中和大明寺住持碑》，碑文云：「玄宗朝翰林學士李白字太白，少爲當縣小吏，後於此山讀書，於喬松滴翠之平有十載。」文中錄此詩。）。
太華觀 李白
厄磴層層上太華，白雲深處有人家。道童對月閒吹笛，仙子乘雲遠駕車。恠石堆山如坐虎，老藤纏樹似騰蛇。曾聞玉井金河在，會見蓬萊十丈花。（同前）。
觀佽飛斬蛟龍圖讚 李白
佽飛斬長蛟，遺圖畫中見。登舟既虎嘯，激水方龍戰。驚波動連山，拔劍曳雷電。鱗摧白刃下，血染滄江變。感此壯古人，千秋（一作「載」）若對面。（見《李太白文集》卷二十八）。